ЎзА - Муаммолар тезкор ўрганилиб, жойида ҳал этилмоқда\n17.04.2017 17:45 Чоп этиш версияси\n...Шанба – 15 апрель. Беш-ўн дақиқадан кейин Юқори Чирчиқ тумани ҳокимлигида Ўзбекистон Республикаси Президенти девонининг Жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати масъул ходимлари томонидан Паркент ҳамда Юқори Чирчиқ туманлари аҳолиси учун ташкил этилган сайёр қабул бошланади.\nМажлислар залига бироз вақтлироқ кирганимиз учун гап гапга уланиб, ўрта ёшлардаги киши билан суҳбатлашиб қолдик.\n– Сайёр қабулларда кўтарилган муаммолар, ечимини топган масалаларни эшитиб одам хурсанд бўлиб кетади-ей, – дейди суҳбатдошим юз-кўзи чақнаб. – Ўзим шу ерга яқин маҳаллада тураман. Бугун аҳоли саломатлиги, экология билан боғлиқ муаммони ҳал қилиб беришларини сўраб келдим. Хуллас, айрим хонадонлар махсус чиқинди ташлаш жойи бўла туриб, мактаб ёнини ахлатхонага айлантириб олган.\n“Тушунаяпсизми, масала қаерда?” дегандай бир муддат тикилиб, яна давом этди.\n– Тўғри, одамларга тушунтирдик. Барибир муаммо ҳал бўлмаяпти-да...\nСайёр қабул бошланди.\nЖорий йилнинг 14 апрель кунига қадар Президентимизнинг Виртуал қабулхонаси ва Халқ қабулхоналарига иккала туман аҳолисидан 4 минг 660 дан ортиқ мурожаат тушган. Мурожаатларнинг 2 минг 900 дан ортиғи Юқори Чирчиқ тумани аҳолисидан бўлиб, бугунги кунда уларнинг 93,7 фоизи кўриб чиқилган, қолганлари ижрода. Паркент тумани аҳолисидан тушган 1 минг 744 мурожаатнинг 1 минг 603 таси кўриб чиқилган, 141 мурожаат кўриб чиқилиш жараёнида. Мурожаатлар асосан уй-жой, банк-молия, моддий ёрдам, иш ҳақи ва пенсия, судларда ишлар кўрилиши, ободонлаштириш ва коммунал хўжалиги, меҳнат ва бандлик, соғлиқни сақлаш, таълим, электр энергияси, табиий газ таъминоти каби йўналишлар билан боғлиқ. Сайёр қабулда Ўзбекистон Республикаси Олий суди, Олий хўжалик суди, Марказий банк, Бош прокуратура, Ички ишлар, Фавқулодда вазиятлар, Олий ва ўрта махсус таълим, Халқ таълими, Соғлиқни сақлаш, Мудофаа, Молия, Меҳнат, Адлия вазирликлари, давлат қўмиталари вакиллари, Тошкент вилояти, Юқори Чирчиқ ва Паркент туманлари ҳокимликлари масъул ходимлари мазкур мурожаатларни бевосита муҳокама қилиши алоҳида таъкидланди.\nПрезидентимиз Шавкат Мирзиёев сайловолди учрашувларида Тошкент вилояти бошқа соҳалар билан бир қаторда қишлоқ хўжалигида ҳам катта салоҳият ва кенг имкониятларга эга эканини таъкидлаб, келгусида ҳудудда мева-сабзавот маҳсулотлари ишлаб чиқариш ҳажмини кескин кўпайтириш ва уларни экспорт қилишни янада ошириш, чорвачиликни ривожлантириш борасида ҳар бир туман бўйича алоҳида дастур ишлаб чиқилишини айтган эди.\n– Ҳудуд аҳолиси мурожаатларини таҳлил қилганимизда, уларнинг кўп қисми меҳнат ва бандлик, ишга жойлашиш масалаларидан иборат экани маълум бўлди, – дейди Паркент тумани ҳокими Ўктам Алимов. – Президентимиз Тошкент вилояти сайловчилари билан учрашувда Паркентни узумчилик соҳасида намунавий туманга айлантириш таклифини берган эди. Шу асосда 4 минг 582 гектар ер майдонининг лойиҳаси ишлаб чиқилиб, туман аҳолисига, фермерларга белгиланган тартибда бўлиб берилди. Шу кунларда бу майдонларда иш қизғин. Баҳор ойида 1 минг 50 гектар жойга ток экиш ишлари якунланади. Кузга бориб яна 1 минг 800 гектарда, 2018 йилда қолган майдонларда ток экиш ишлари давом этади. Белгиланган майдонларда токзорлар яратилганидан кейин, аниқроғи келгуси йили 9 минг 800 дан ортиқ янги иш ўрни яратилиши кўзда тутилган. Токзорлар тўлиқ ҳосилга киргандан кейин бу майдонларга 34 минг ишчи керак бўлади. Бу ҳудуд ишсизлик билан боғлиқ муаммоларни ҳал қилишда катта аҳамиятга эга. Бугунги сайёр қабулда фуқароларга бу ва бошқа йўналишлардаги ислоҳотлар ҳақида маълумот бердик, уларни қийнаётган муаммоларни тингладик. Шахсан ўз фаолиятимни, туман мутасадди идоралари раҳбарлари фаолиятини танқидий баҳолаб, халқнинг ичига кириб бориш, уларнинг қувончу ташвишлари билан яшаш зарурлигини янада теран англадик.\nПаркент туманини жорий йилда ижтимоий-иқтисодий ривожлантириш дастурида 126 лойиҳа ишга туширилиши кўзда тутилган бўлиб, улардан 21 таси саноат, 23 таси хизмат кўрсатиш йўналишлари, қолгани қишлоқ хўжалиги ва бошқа соҳаларга оид лойиҳалардир.\nДарҳақиқат, жамиятда ижтимоий адолат таъминланганда халқнинг бунёдкорлик салоҳияти, яратувчанликка интилиши ортиб, эртанги кунга ишончи янада мустаҳкамланади.\n– Президентимиз Шавкат Мирзиёев барча даражадаги раҳбарларни халқ қалбига қулоқ солишга, одамларнинг дардини астойдил тинглашга, муаммоларини ҳал этишда амалий ёрдам беришга қатъий даъват этаётгани, бу борада шахсан ўзи ўрнак бўлаётгани барчамиз учун дастуриламалдир, – дейди Юқори Чирчиқ тумани ҳокими Ускенбай Атемов. – Сайёр қабулда Президентимизнинг Виртуал қабулхонасига тушган мурожаатларнинг асосий қисми жойида, туман ҳокимлиги доирасида ҳал бўлаётгани бизнинг бу борада ҳали қиладиган ишимиз кўп эканини кўрсатади. Биз, аввало, бу мурожаатларни таҳлил қилган ҳолда, қайси ҳудудда қандай муаммолар кўп учраётганини кўриб чиқдик. Туман раҳбари сифатида жойларда уй-жой, иш ҳақи, бандлик, суд қарорлари ижроси, табиий газ, электр энергияси таъминоти, соғлиқни сақлаш, таълим, банк-молия масалаларига кўпроқ эътибор қаратиш лозимлигини тушундик.\nСайёр қабулда ҳар икки туман аҳолисидан соғлиқни сақлаш масаласига оид 10 га яқин мурожаат бўлди. Уларнинг аксарияти жойида ҳал қилинди, қолганлари қатъий назоратга олинди.\n– Паркент тумани Қорақалпоқ қишлоғидан келдим, – дейди 77 ёшли онахон Анзират Маҳмудова. – Президентимизнинг Виртуал қабулхонасига касалликдан азият чекаётганим, даволанай десам, моддий имкониятим йўқлигини айтиб мурожаат қилган эдим. Мана, кўрдингиз, бугуноқ касаллигим бўйича Тошкент шаҳридаги касалхоналардан бирига йўлланма беришди, хотиржам бўлдим. Бунинг учун шундай савоб ишлар бошида турган Президентимиздан миннатдорман.\nПаркентлик Маҳзуна Абдумўминова Чўлқудуқ маҳалласидаги 10 сотихлик ташландиқ майдонда маиший хизмат кўрсатиш шохобчаси, "Гўзаллик салони" қуриш нияти борлигини айтди.\n– Ер ажратиш, кредит олиш масаласида тегишли идораларга кўп мурожаат қилиб, ижобий жавоб ололмаган эдим, – дейди М.Абдумўминова. – Мана туман ҳокимлиги ва тижорат банки мутасаддилари ўз тадбиркорлигимни бошлашим учун барча зарур шароитларни яратишга ваъда берди. Ер ажратиш масаласи уч кун ичида ҳал қилинадиган бўлди.\nЮқори Чирчиқ тумани “Болта” маҳалла фуқаролар йиғинида яшовчи Турғунбой Пирматовнинг ўз яшаш манзили яқинидан ўтган серқатнов йўлга светофор ўрнатишларини сўраб қилган мурожаати туман ички ишлар идораси мутасаддилари томонидан қаноатлантирилди.\n...Кун бўйи давом этган сайёр қабул якунланганда залдан чиқаётган мурожаатчилар юз-кўзида мамнунлик ва кўтаринки кайфият уйғун эди. Камина ҳам шундай кайфиятда ташқарига йўл олар эканман, ҳалиги маҳалла фаолини кўриб қолдим.\n– Муаммонгиз ҳал бўлдими? – деб сўрадим ундан.\n– Ҳа, ҳал бўлди, албатта, – тетик жавоб берди у. – Аслида мен айтган нарсани муаммо ҳам деб бўлмайди. Шу масалани сал жиддийроқ киришиб ўзимиз ҳал қилсак бўларди, ҳатто маҳаллага ҳам айтмай. Рости, энди шу иш давлат раҳбаригача бориб етганидан ўзим хижолат бўлаяпман. Ҳар биримиз ўз ишимизни ўзимиз, билиб-билиб бажарсак, ҳаммаси ўз ўрнида ривожланиб кетаверади. Очиқ мулоқотдан шу хулосани олдим.


“ЎЗЭКСПОМАРКАЗ”ДА БИРИНЧИ МАРОТАБА ТЕСТ СИНОВЛАРИ ЎТКАЗИЛДИ\nЭрта тонгдан пойтахтимиздаги “Ўзэкспомарказ” кўргазмалар мажмуаси Тошкент давлат юридик университетида ўқиш ниятида ариза топширган 6 минг 120 дан ортиқ абитуриент, уларнинг ота-оналари, яқинлари ҳамда тест жараёнларининг белгиланган талаблар доирасида ўтишини таъминлашга масъул идоралар вакиллари билан гавжум бўлди.\nМалакали кадрлар тайёрлаш, ёшлар бандлигига алоҳида эътибор қаратиш, олий таълим муассасалари фаолиятини янада такомиллаштириш масаласи 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида муҳим вазифа сифатида белгиланган. Давлатимиз раҳбарининг 2017 йил 5 майдаги “2017/2018 ўқув йилида Ўзбекистон Республикасининг олий таълим муассасаларига ўқишга қабул қилиш тўғрисида”ги, жорий йил 28 апрелдаги “Тошкент давлат юридик университетида кадрлар тайёрлаш тизимини тубдан такомиллаштириш ва самарадорлигини ошириш чора-тадбирлари тўғрисида”ги қарорлари мамлакатимизда юридик соҳада кадрлар тайёрлаш тизимини янада такомиллаштиришда муҳим аҳамият касб этмоқда.\nМазкур ҳужжатлар ижроси доирасида Тошкент давлат юридик университети томонидан ўтган йиллардан фарқли ўлароқ жорий йилда тест синовлари “Ўзэкспомарказ”нинг ҳар бири 1 мингдан зиёд абитуриентни қамраб олувчи павильонлари ва бошқа биноларида ўтди. Бу янгича ёндашувнинг концепцияси, аввало, барча абитуриентлар учун тенг шарт-шароитларни яратиш, тест синовларини ўтказиш жараёни юзасидан бир хил назоратни таъминлашдан иборатдир.\n– Тест синовларининг боришини сифатли ташкил этиш учун нафақат университетимиз, балки ўрта махсус, касб-ҳунар таълими муассасалари вакиллари, 130 дан ортиқ прокуратура ходимлари ҳам жалб қилинди, – дейди университет қабул комиссияси раиси ўринбосари Мансурхон Камолов. – Абитуриентлар тест синовлари ўтадиган павильонлар, аудиторияларга етиб келгунларига қадар бир неча босқичли мукаммал назорат постларидан ўтди. Бунда масъул вакиллар томонидан индивидуал текширувлардан тортиб, махсус замонавий текширув жиҳозлари имкониятларидан самарали фойдаланилди. Биноларга махсус видеокузатув камералари ўрнатилиб, тест жараёни тўғридан-тўғри абитуриентларнинг ота-оналари, яқинлари учун ҳозирланган кутиш майдонларидаги уч йирик мониторга ҳамда интернет тармоғи орқали кенг жамоатчиликка узлуксиз узатиб турилди.\n...Эрта тонг. Абитуриентлар тест синовларини топшириш учун бирин-кетин дастлабки назорат постларидан ўта бошлади. Она барибир она-да, боласини қийналмасин, дейди. У ўғлининг фуқаролик паспорти муқоваси орасига тарих фанидан муҳим саналар ва бошқа қисқа маълумотлар ёзилган “шпаргалка”ни жойлади. Фарзандини бундан хабардор ҳам қилди.\n– Мактабда талаба бўлиш иштиёқи билан ҳақиқий абитуриентлардек тайёрлана бошлаганман, – дейди қумқўрғонлик абитуриент Мусурмон Маматқулов. – Туманимиздаги қишлоқ хўжалиги касб-ҳунар коллежини аъло баҳоларга тамомлашга ҳаракат қилдим. Кўпчилик менга тест жараёнига киришда абитуриентлар ўзи билан бир “имкон”ини топиб қўл телефони, шпаргалкалар, ҳатто, китоблар ҳам олиб кириб, фойдаланади, деб айтишган. Бундай йўл тутилса, абитуриентлар ўртасида соғлом рақобат бўлмаслигини кўп ўйлаганман. Лекин бугун бу ерда ҳаммаси бошқача эканини кўриб хурсанд бўлдик. Имтиҳон олинадиган аудиторияларга яқинлашишимиз билан турли огоҳлантириш ва чорловлар ёзилган баннерларни кўриб хотиржам бўлдик. Чунки бу чорловларга амал қилиб, имтиҳонга олиб кириш мумкин бўлмаган буюмларни кўпчилик ўзи чиқариб берди. Дастлаб, “Тест синовлари қатъий назорат остида бўлиб ўтади. Истисноларга йўл қўйилмайди”, деб ёзилган баннерга кўзим тушди. Бу огоҳлантириш павильонга яқинлашган сари қатъий, кескин тус олади. Масалан, “Телефон ва бошқа тақиқланган предметлар олиб киришга уринганлар тест синовларидан четлаштирилади”, “Ўз билимингизга ишонинг! Таваккал қилиб, нотўғри йўлдан бориб, яна бир йил умрингизни зое кетказманг!”. Энг охирги қизил чизиқ тортилган шартли чегарада ёнидаги баннерда “Охирги огоҳлантириш! Бу белгидан ўтгандан кейин тақиқланган предметларни олиб кирган абитуриентлар ҳеч қандай истисносиз тест синовларидан четлатилади!” деб ёзилган. Бу огоҳлантириш нотўғри хаёл билан тестга келган тенгдошларимни ўз вақтида, тўғри хулоса чиқаришга ундади, деб ўйлайман.\nБарча павильон ва аудиториялар ичимлик суви, совутиш тизими, зарур ҳолларда фойдаланиш учун овоз кучайтиргичлар билан таъминлангани тест жараёнининг янада сифатли ўтишига хизмат қилди.\n– Мана шу катта экрандан ўғлим Аброрбек тест ишлаб ўтирган хонани кузатиб турдик, – дейди Андижон вилояти Қўрғонтепа туманидан келган Холидахон Халилова кутиш майдончасидаги суҳбатимизда. – Бировнинг ноўрин ҳаракат қилаётганини, телефон ё бошқа бирор нарсадан фойдаланаётганини, ким-кимгадир ёрдам бераётганини кўрмадик. Бундан биз ота-оналар, албатта, жуда хурсанд бўлдик. Айтганча, шу тест жараёнларини интернетдан қишлоқдагилар – қариндошларимиз ҳам кўришибди. Имтиҳонларни бу усулда ўтказишни оммалаштиришса яхши бўлар эди.\nИкром Аввалбоев, Темур Мамадаминов (сурат), ЎзА


Карманада ИИБ ходимлари ва ҳарбийлар ўртасида “заковот” беллашуви ўтказилди | O'zLiDeP\nКарманада ИИБ ходимлари ва ҳарбийлар ўртасида “заковот” беллашуви ўтказилди\nКарманада Ватан ҳимоячилари кунига бағишлаб “Заковот” беллашуви ўтказилди. O'zLiDeP Кармана туман Кенгаши, “Аёллар қаноти” фаоли Л.Наврўзбоева ташаббуси билан ташкил этилган “Ватан - менинг шаънимсан!” деб номланган байрамолди тадбирни O'zLiDeP Кармана туман бўлими аппарат раҳбари Я. Худойберганов табрик сўзи билан очиб берди.\nШундан сўнг тадбир меҳмонлари Ўзбекистон ёзувчилар уюшмаси аъзоари Ш.Шерназар ҳамда Ҳ.Ғаффоровалар сўзга чиқиб, беллашув қатнашчиларини байрам билан табриклашди, ўтказилаётган кучлар ва билимлар синови олдидан уларга омад ва мувақффақият тилашди.\nТадбирда Кармана туман ИИБнинг “Қалқон” ҳамда 99368-сонли ҳарбий қисмнинг “Жасорат” ёшлар жамоалари ўзаро куч синашишди.\nБеллашув давомида иштирокчиларга Кармана тарихи, мамлакат сиёсати, шунингдек, бадиий адабиёт бўйича қатор саволлар берилиб, ҳарбийларнинг бу борадаги билимлари текширилди.\nСавол-жавоблар викторинаси ҳайъат аъзолари томонидан одилона баҳоланди, Кармана туман Мудофаа ишлари бўлими бошлиғи, маййор У.Дадабоев томонидан ғолиб гуруҳ номи тантанали равишда эълон қилинди.\nТадбирнинг якунловчи қисми Ёзувчилар уюшмаси аъзоларининг чиқишлари билан мушоирага айланиб кетди. Ватанга садоқат, она диёрга муҳаббат мавзусида ёзилган шеърлар тингланди.\nКутубхона марказида ёрқин тассуротлар билан ўтган байрам тадбири сўнггида заковотчи ёшлар O'zLiDePнинг эсдалик совғалари билан тақдирланди, кутубхона мамуриятига эса Ш.Мирзиёевнинг “Янги Ўзбекистон стратегияси” асари тақдим қилинди.


13:46 25.06.2019 (Янгиланган 13:48 25.06.2019)\n“Нексия” ҳайдовчиси 11 ёшли қиз ва унинг қўлида кўтариб олган жажжи, 2019 йилда туғилган синглисини уриб юборган.\nТОШКЕНТ, 25 июн – Sputnik. Жиззах шаҳрида йўл транспорт ҳодисаси содир бўлди.\nЎзбекистон ИИВ Жамоатчилик ва ОАВ билан алоқалар бошқармасининг хабар қилишича, 24 июнь куни Жиззах шаҳрининг Ш.Рашидов туманида яшовчи фуқаро бошқарувидаги “Нексия” русумли автомашинасини Қассоблик маҳалласида ҳайдаб кетаётган вақтда пиёдалар, 11 ёшли О.Қ. исмли қиз ва унинг қўлида кўтариб олган 2019 йилда туғилган синглисини уриб юборган.\n“Натижада опа сингиллар жароҳат олиб касалхонага ётқизилганлар”, - дейилади хабарда.\nҲозирда ҳолат юзасидан дастлабки терговолди ҳаракатлари олиб борилмоқда.


14:00 / 20.11.2017\nЎзбекистонлик ФИФА рефериси Равшан Эрматов ЖЧ-2018 ўйинларини бошқариши мумкин бўлган ҳакамлар рўйхатидан ўрин эгаллади. Цюрихда ФИФА ҳакамлар қўмитасининг навбатдаги йиғилиши бўлиб ўтди ва унда ЖЧ-2018 мусобақасида ишлаши мумкин бўлган 25 нафар реферилар саралаб олинди.\nАгар Эрматов ЖЧ-2018 ўйинларида ҳам ишласа, навбатдаги рекордни янгилаши мумкин бўлади. Ҳозиргача айнан у мундиалларда энг кўп учрашувни (9 учрашув) бошқарган ҳакам бўлиб турибди. Унинг ҳар бир ўйинни бошқариши рекорднинг янгиланишига сабаб бўлади.\nФИФА томонидан эълон қилинган 25 нафар ҳакамларнинг 9 нафар Европа вакили бўлса, беш нафари – Жанубий Америка, тўрт нафари – Осиё, уч нафари – КОНКАКАФ ва яна бир нафар Океания реферилари саналишади.\nҲозирча бу ЖЧ-2018да ишлайдиган ҳакамларнинг сўнгги рўйхати саналмайди. Қўшимча тестлардан ўтилгач ва турли хил жароҳат ёки шунга ўхшаш ҳолатларни четлаб ўтган ҳакамлар мундиалда иштирок этади. Якуний рўйхат 2018 йилнинг январида эълон қилинади.\nЕвропа: Жунайт Чақир (Туркия), Бьёрн Куйперс (Нидерландия), Жанлука Рокки (Италия), Дамир Скомина (Словения), Йонас Эрикссон (Швеция), Антонио Матео Лаос (Испания), Шимон Марчиняк (Польша), Феликс Брих (Германия), Милорад Мажич (Сербия).\nОсиё: Равшан Эрматов (Ўзбекистон), Алиризо Фағоний (Эрон), Наваф Шукралла (Баҳрайн), Руюзи Сато (Япония).\nАфрика: Бакари Гассама (Гамбия), Жанни Сиказве (Замбия), Геҳад Гриша (Миср).\nМарказий ва Шимолий Америка: Марк Гейгер (АҚШ), Хоэл Агиляр (Сальвадор), Сесар Рамос (Мексика).\nЖанубий Америка: Сандро Риччи (Бразилия), Нестор Питана (Аргентина), Вилмар Ролдан (Колумбия), Энрике Касерес (Парагвай), Жулио Баскуньян (Чили).\nОкеания: Мэтт Конгер (Янги Зеландия).


8 апрель куни Ўзбекистонда ёғингарчилик бўлмайди\n12:51 / 07.04.2017\nРеспублика Гидрометеорология марказининг хабар беришича, 8 апрель куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 3-5, кундузи 17-19 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 5-10, кундузи 20-25 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2-7, кундузи 20-25 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 0-5, кундузи 15-20 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 2-7, кундузи 20-25 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 0-5, кундузи 13-18 даража илиқ бўлади.\nРеспубликамизнинг тоғли ҳудудларида ҳаво ўзгариб туради, ёғингарчилик бўлмайди. Қор кўчиши хавфи бор. Шарқдан секундига 7-12 метр тезликда шамол эсади. Кечаси 0-5 даража совуқ, кундузи 2-7 даража илиқ бўлади.\nБразилияда ноодатий табиий ҳодиса кузатилди (видео)\nАстрономлар қуёш фаоллигининг кескин пасайишини прогноз қилишмоқда


15 ёшли мактаб ўқувчиларининг саводхонлик даражасини текшириш имконини берадиган халқаро тестнинг 2018 йилги натижалари эълон қилинди. Тестда еттинчи маротаба қатнашаётган Германия учун натижалар ҳақиқий шок бўлди. Буюк Британия мактаблари учун эса кутилмаган сюрпризга айланди.\nPISA (Program for International Assessment) тест синови Россия ўқувчилари билимида ижобий ўзгаришлар сезилаётганини акс эттирган. Шунга қарамай, ўзини дунёнинг иккинчи мамлакати, иккинчи қудрати деб ҳисоблаётган Россия Федерацияси учун натижа мақтангудек эмас. PISA ҳар уч йилда бир маротаба ўтказилади. У турли мамлакатларда 15 ёшли ўқувчилар қай даражада билим олаётганини синовдан ўтказади.\nДастлабки PISA имтиҳонида ўзини таълим чўққисига эришган деб ҳисобловчи давлатлар таълим тизими Сингапур, Гонконг, Жанубий Корея, Япония ва Тайван тизимига дош беролмаганидан ҳайратга тушган эди. Спигел нашри бир журналист фиркларидан иқтибос келтиради:\nСўнгги 18 йил мобайнида PISA ташкилотчилари озмунча танқид эшитмади. CNN нашри PISA ўқувчиларнинг ҳақиқий билимини текшириш ўрнига уларни беллашувчиларга айлантириб қўяётганини айтса, Le Monde тестни ҳимоя қилди. Нашр PISA зарурлигини, ташкилотчилар тестга инсонпарварлик мақомини бериш учун ўқувчиларнинг мактабдаги ҳаёти борасида сўров киритганини таъкидлаб ўтди. PISA натижалари Британия жамоатчилигини шок ҳолатига туширди: мамлакатда дунёдаги энг бахтсиз ўқувчилар яшаётганини кўрсатди. «Ҳаётингиздан мамнунмисиз?» деган саволга аксар британиялик ўқувчилари ўзини шахсий ҳаётда бахтсиз ҳис этаётганини айтди.\n14 сентябрдан Тошкентда очилган мактаблар рўйхати эълон қилинди\nЎзбекистонда тест синовлари бошланди\nЭртага, 2 сентябрдан бошлаб имтиҳон. Абитуриентлар учун муҳим эслатмалар!


04.04.13-Қарши туман ПРОКУРОРИга – Huquqbon\n04.04.13-Қарши туман ПРОКУРОРИга\nҚАШҚАДАРЁ ВИЛОЯТИ ҚАРШИ ТУМАНИ\nМуҳтарам жаноб прокурор!\nЎзбекистон Инсон Ҳуқуқлари Жамияти аъзоси Уйғун Турдиевич Раҳматуллаев оиласи билан Қарши туман, «Ўзбекистон мустақиллиги» ж/ш хўжалиги, Нукробод қишлоғида истиқомат қилади ва қатор йиллардан бери ўзи ва оила аъзоларининг диний эътиқоди учун курашиб келади.\nУ 2004 йил муқаддас ҳаж сафарига Ўзбекистон мусулмонлари гурухи таркибида Саудия Арабистонига бориб келди. Сафар олдидан унинг ҳужжатларини вилоят Миллий хавфсизлик хизмати ва вилоят Ички ишлар бошқармаси коррупция, рэкет ва терроризмга қарши кураш бўлими ходимлари батафсил текширишган ҳамда ўзи билан сўҳбатлар ўтказишган.\nБироқ, Тошкент ва Бухорода содир бўлган вақеалардан сўнг У.Раҳматуллаевнинг уйи атрофида номерсиз енгил автомашиналарда ўтирган шўбҳали кимсалар унинг уйини кузата бошлаган. Кузатиш нафақат кундузи, балки кечаси ҳам давом этган.\nТабиий, бундай ҳолат ноқонуний бўлиб, У.Раҳматуллаев ва унинг оила аъзолари ҳуқуқларини бузилиши ва оила тинчлигининг йўқолишига олиб келади. Бундан ташқари, бу ҳолат қўни-қўшни, таниш-билиш ва бошқа маҳалла аъзолари орасида унга нисбатан турли негатив муносабатларни келтириб чиқариши ва унинг оқибати ёмон бўлиши мумкин.\nЮқорида келтирилганларни эътиборга олган ҳолда Уйғун Раҳматуллаев ва унинг оиласига нисбатан уюштирилаётган провокациянинг олдини олиш мақсадида текширув ўтказишингизни ва ўша шўбҳали шахсларни аниқлаб, уларга нисбатан юридик чора кўришингизни СЎРАЙМАН.


Тошкентда президент мактаби қуриш ишлари бошланди - xabar.uz\nТошкентда президент мактаби қуриш ишлари бошланди\n10.04.2019 17:08 0 3485\nИлк президент мактабларини қуриш ишлари Нукус ҳамда Хива шаҳрида бошланган эди. Айни пайтда пойтахтимизнинг Мирзо Улуғбек туманида ҳам Президент мактабининг қурилиш ишлари олиб борилмоқда. Бу ҳақда Халқ таълими вазирлиги матбуот хизмати хабар берди.\nЭслатиб ўтамиз, 2019 йилнинг 20 фeвралида Прeзидeнт Шавкат Мирзиёeв «Прeзидeнт мактабларини ташкил этиш тўғрисида»ги Қарорни имзолаганди. Ҳужжатга кўра, Прeзидeнт мактаблари мамлакатнинг барча ҳудудларида босқичма-босқич ташкил этилади.\nтаълим Президент мактаблари\nТаълим 18/07, 00:22\nТаълим 16/07, 19:09\nТаълим 16/07, 13:53\nПрезидент мактаблари ва IELTS имтиҳон жараёнлари. Солиштирма таҳлил


Прокурорлар кўмагида фаолиятини тўхтатган 854 тадбиркорлик субъекти қайта тикланиб, 1 минг 204 янги иш ўрни яратилди — Teleradio.uz\nПрокурорлар кўмагида фаолиятини тўхтатган 854 тадбиркорлик субъекти қайта тикланиб, 1 минг 204 янги иш ўрни яратилди\nХалқ билан мулоқотнинг амалий ва натижа бераётган усулларидан бири – аҳоли ҳузурида бўлиш, уйма-уй юриб одамларнинг муаммоларини ўрганиш, дарду ташвишларига қулоқ тутишдир.\nБунинг учун ҳар бир ҳудуд секторлар кесимида масъул идораларга бириктирилгани ўз натижасини бермоқда. Бош прокуратура прокурорларга бириктирилган секторлардаги вазият, амалга оширилаётган ишларнинг тизимли таҳлилини амалга оширмоқда.\nБош прокуратура матбуот хизматидан маълум қилишларича, Наманган вилояти туман ва шаҳар прокурорлари секторлари ўтган йилда 697 минг 567 нафар фуқаронинг турмуш тарзи, оилавий шароитини ўрганиб чиқди. Бунинг учун 216 нафар ходим уйма-уй юриб 12 мингдан зиёд муаммони аниқлаб, уларни бартараф этиш чораларини кўрган.\nХусусан, Наманган туманидаги Маллаҳовуз маҳалласида яшовчи Б.Дўлтаевга “Халқ банки” Тошбулоқ филиалидан 30 миллион сўм кредит олиш, бунинг ҳисобига иссиқхона қурилиши таъминланди.\nШу билан бир қаторда, ижтимоий ва бошқа объектларда аниқланган 6,5 мингга яқин муаммо бартараф этилган. Хусусан, Норин туманидаги Тошлоқ, Сузоқовул, Қўшчек маҳаллаларини тоза ичимлик суви билан таъминловчи янги қувурлар тортилган. Шунингдек, 25 маҳаллада 115,2 км. йўллари асфальтланди.\nУйчи туманидаги Чуртук маҳлласида эса 140 ўринли мактабгача таълим муассасаси қуриб битказилган.\nШу билан бирга, прокурорлар секторларида экспорт ҳажмини ошириш, янги тадбиркорлик субъектларини ташкил этишда ёрдам кўрсатиш, жиноятчиликнинг олдини олиш борасида ҳам кенг кўламли ишлар амалга оширилмоқда. 2019 йилда саноат ва мева-сабзавотларни экспорт қилиш учун белгиланган 49,5 миллион АҚШ доллари миқдоридаги прогноз режа 52,1 миллион АҚШ долларига ёки 105 фоизга бажарилди ҳамда 29 нафар экспортёрларнинг турли муаммолари тезкорлик билан ҳал этилган.\nПрокурорлар секторларида 2019 йилда ташкил этилган 2 минг 474 тадбиркорлик субъектларидан 532 тасининг фаолияти прокурорлар ташаббуси асосида йўлга қўйилган, 854 нафар фаолиятини тўхтатган тадбиркорларнинг фаолияти қайта тикланган ва 1 минг 204 янги иш ўрни яратилган. Мисол учун, Учқўрғон туманида “Daminov biznes group” масъулияти чекланган жамиятига интенсив балиқчиликни ривожлантириш учун “Ипотека банк” вилоят филиалидан 318 минг 360 евро кредит олишга ёрдам кўрсатилган.\nЖиноятчилик ҳамда ҳуқуқбузарликларнинг олдини олиш борасида амалга оширилаётган ишлар натижасида вилоят прокуратурасининг туман ва шаҳар секторларида 2019 йилда умумий жиноятчилик 2721 тани ташкил этиб, ўтган йилга нисбатан 256 тага ёки 8,6 фоизга камайган.\nБир сўз билан айтганда, ҳудудларни секторлар кесимида ижтимоий-иқтисодий ривожлантиришнинг янги тизими бугунги кунда ўзининг ижобий натижаларини бермоқда. Ҳудудларда прокурорлар секторлар фаолиятини самарали йўлга қўйиш халқ прокуратурасини шакллантиришнинг муҳим омилига айланди.\nJamiyat / Mahalliy / Xabarlar / Без рубрики\t14.01.2020


Расулуллоҳ (соллаллоҳу алайҳи ва саллам)га бир муддат ваҳий келмай қолди. Бундан Пайғамбаримиз (алайҳиссалом) ташвишга тушиб маҳзун бўлдилар. Мушриклар: “Муҳаммаднинг Раббиси унга ғазаб қилди, уни тарк этди”, дедилар. Шунда Аллоҳ таоло Зуҳо сурасини нозил қилди (Абул Баракот Насафий. “Мадорику ат-танзил ва ҳақоиқу ат-таъвил”).\nҚасамёд этурман чошгоҳ вақти билан ва (ўз зулмати билан атрофни) қоплаб турган тун биланки. Чошгоҳ вақти қуёш кўтарилаётган пайт, кундузнинг бошланишидир.\n“(ўз зулмати билан атрофни) қоплаб турган тун”дан мурод одамлар ва турли овозларлардан ҳоли бўлган сокинлик, сукунат қамраб олган кечадир.\n(эй, Муҳаммад!) Роббингиз Сиздан воз кечгани ҳам йўқ, ёмон кўриб қолгани ҳам йўқ! Чошгоҳ ва тун билан қасамки, эй Муҳаммад, Парвардигорингиз Сизни пайғамбарликка танлаганидан сўнг тарк этгани йўқ, сизни яхши кўрганидан кейин ғазаб ҳам қилгани йўқ.\nБу оят мушрикларнинг “Роббиси уни ташлаб қўйди”, деган сўзларига раддиядир (Шайх Муҳаммад Али Собуний. “Софватут тафасийр”).\nАлбатта, Сиз учун охират (саодати) дунё (фароғати)дан яхшироқдир. Яқинда Раббингиз Сизга (шундай неъматларни) ато этурки, Сиз, албатта, (ундан) рози бўлурсиз.\nЎткинчи дунёдан охират диёри, жаннат ва ундаги боқий неъматлар яхшироқдир. Чунки Аллоҳ таоло охиратда сизга жаннат ва ундаги ҳавзи Кавсарни, қиёматда умматингизни шафоат қилиш мақоми (мақоми маҳмуд)ни тайёрлаб қўйган. Бу ҳақда Аллоҳ таоло бошқа оятда бундай марҳамат қилади: “Шоядки, Роббингиз Сизни (Қиёмат кунида) мақтовли (шафоат қиладиган) мақомда тирилтирса” (Исро сураси, 79-оят).\nМақоми маҳмуд бу Қиёмат кунида Пайғамбаримиз алайҳиссаломга ато этиладиган буюк шафоат мақомидир. Қиёмат кунида умматларини шафоат қиладилар. Расулулоҳ (соллаллоҳу алайҳи ва саллам): “Ҳар бир пайғамбарнинг қабул бўладиган дуоси бор. Мен дуоимни умматимга шафоат қилиш учун охиратга олиб қўйдим” деганлар (Имом Бухорий ривояти).\n(Эй, Муҳаммад! Раббингиз) Сизни етим ҳолда топиб, бошпана бермадими?! Расулуллоҳ (соллаллоҳу алайҳи ва саллам) она қорнидаликларидаёқ оталаридан, олти ёшларида оналаридан айрилдилар. Аллоҳ таоло у зотнинг боболари қалбига чексиз меҳр-шафқат ҳиссини солди. Боболари Абдулмутталиб вафотидан сўнг Расулуллоҳ (соллаллоҳу алайҳи ва саллам) амакилари Абу Толибнинг қарамоғида қолдилар. Узоқ йиллар Абу Толиб у зотни ҳимоя қилди. Буларнинг барчаси Аллоҳ таолонинг ҳикмати ва инояти билан бўлди.\nЯна Сизни гумроҳ (ғофил) ҳолда топиб, (тўғри йўлга) ҳидоят қилиб қўймадими?!\nАллоҳ таоло Расулуллоҳ (соллаллоҳу алайҳи ва саллам)га ваҳий юбориб, у зотга шариатни билдирди ва Қуръондан таълим берди. Аллоҳ таоло бошқа оятда бундай марҳамат қилади: “Агар (Биз) Сизни (ҳақ йўлда) собитқадам қилмаганимизда...” (Исро сураси, 74-оят).\nҲодий (Ҳидоят қилувчи) – Аллоҳ таолонинг сифатларидан бири бўлиб, У Зот Ўзи хоҳлаган кимсани фазли ила ҳидоят қилади. “Аллоҳ кимни ҳидоят қилса, бас, ўша ҳидоят топувчидир. Кимни йўлдан оздирса, бас, улар учун Ундан ўзга дўстларни топа олмассиз, уларни Қиёмат кунида юзтубан ҳолларида кўр, соқов, кар қилиб тирилтирурмиз” (Исро сураси, 97-оят).\nРасулуллоҳ (соллаллоҳу алайҳи ва саллам) Аллоҳ таолодан ҳидоятни яъни тўғри йўлда собитқадамликни сўраб: “Аллоҳим! Мен Сендан ҳидоятни, иффатни, беҳожатликни сўрайман”, деб дуо қилардилар (Имом Муслим ривояти).\nСизни камбағал ҳолда топиб, (Хадичага уйланишинингиз туфайли) бой қилиб қўймадими?! Расулуллоҳ (соллаллоҳу алайҳи ва саллам) Хадича бинти Хувайлид (розияллоҳу анҳо)нинг тижорат карвонларига бошчилик қилганлари ва кейинчалик у аёлни никоҳларига олганларидан кейин бой-бадавлат кишилардан бирига айландилар.\nАллоҳ таоло у зотни моддий тарафдан тўкис қилиб қўйди ва қаноатли қилди. Дунёнинг ўткинчи матоҳларига берилмадилар. Чин бойликни нафс хотиржамлигида деб билдилар. Абу Ҳурайра (розияллоҳу анҳу)дан ривоят қилинади. Расулуллоҳ (соллаллоҳу алайҳи ва саллам): “Бойлик мол-дунёнинг кўплигида эмас. Балки нафс тўқлигидир”, дедилар (Имом Муслим, Имом Термизий ривояти).\nБас, энди Сиз (ҳам) етимга қаҳр қилманг! Расулуллоҳ (соллаллоҳу алайҳи ва саллам)нинг етимликда вояга етишларининг катта ҳикмат бор эди. У зот етимликни ҳис этганлари учун ҳам уларга нисбатан меҳрибон, ҳамиша етимпарвар бўлдилар ва бошқаларни ҳам шунга тарғиб этдилар. Абу Ҳурайра (розияллоҳу анҳу)дан ривоят қилинади. Расулуллоҳ (соллаллоҳу алайҳи ва саллам): “Мен ва етимни ўз қарамоғига олган киши жаннатда мана шундай ёнма-ён турамиз” – деб кўрсаткич ва ўрта бармоқлари орасини очиб кўрсатдилар” (Имом Бухорий ривояти).\nСоил (гадо)ни эса (малол олиб) жеркиманг! Бирор нарса сўраб келган тиланчини ҳайдаманг, унга мулойим бўлинг. Эҳсон, ҳадя беринг ёки чиройли муомала билан ортига қайтаринг.\nШунингдек, илм ўрганиш мақсадида бирор савол сўраб келганни ҳайдаманг, унга ўртагинг (Абул Баракот Насафий. “Мадорику ат-танзил ва ҳақоиқу ат-таъвил”).\nРаббингизнинг (Сизга ато этган барча) неъмати ҳақида эса (одамларга) сўзланг! Аллоҳ таоло берган неъматлар ҳақида гапириш шукрнинг бир кўринишидир. Чунки банда ўзига етган инъом ёлғиз Аллоҳ таолонинг фазли билан эканига ишонади ва эътироф этади.\nАнас ибн Башир (розияллоҳу анҳу)дан ривоят қилинади: “Расулуллоҳ (соллаллоҳу алайҳи ва саллам) минбарда туриб: “Ким озига шукр қилмаса, кўпига ҳам шукр қилмайди. Ким одамларга шукр қилмаса, Аллоҳга ҳам шукр қилмайди. Аллоҳнинг неъматлари ҳақида гапириш шукрдир. Уни тарк қилиш куфрдир. Жамоат раҳматдир”, дедилар” (Имом Байҳақий ривояти).\nАбу Ражо (розияллоҳу анҳу)дан ривоят қилинади: Имрон ибн Ҳусайн (розияллоҳу анҳу)ни қўлида шойидан бўлган чойшабни олиб кетаётганини кўрдим. Илгари уни бу ҳолда ҳеч кўрмаган эдим. Шунда у: «Расулуллоҳ (соллаллоҳу алайҳи ва саллам): “Аллоҳ таоло бир бандасига бирор неъматни берса, ўша бандасида берган неъматини асари кўриниб туришини яхши кўради”, деганларини эшитганман», деди (Имом Абу Мансур Мотуридий. “Таъвилату аҳлис-сунна”).\nАллоҳ таоло барчамизни Расулуллоҳ (соллаллоҳу алайҳи ва саллам)га чин уммат бўлиб, у зотнинг гўзал ахлоқларидан ўрнак олиб яшашимизни насиб қилсин!\nШайх Муҳаммад Али Собунийнинг “Софватут тафасийр”,\nДругие материалы в этой категории: « Буларни олдин билармидингиз?\tПарвардигори ҳузурида туришдан қўрққан киши учун икки жаннат бордир »


Танишинг: Туркистонликлар Халқаро Ҳамкорлик Жамияти « Ўзбекистон Халқ Ҳаракати\nТанишинг: Туркистонликлар Халқаро Ҳамкорлик Жамияти\n30 July 2013 - 11:02\nУшбу жамият Истанбулда бундан бир неча ой аввал 20 ва 21 асрларда Туркистондан ҳижрат этган биродарларимиз тарафидан ташкил қилинган. Янги жамиятнинг ташкилланишида кўҳна Туркистоннинг барча ҳудудларидан вакиллар иштирок этдилар. Улар орасида ўзбеклар, Онадўли турклари, қозоқлар, туркманлар, тожиклар, қирғизлар, уйғурлар, азорбойжонлар бор.\nЯнги жамият муборак рамазон ойида ўз сафдошларига ва мусулмон турк қавмларини тамсил қиладиган бошқа жамоатчилик ташкилотлари вакилларига бир ифтор берди. Ифтор Истанбулнинг энг қадим масканларидан Еминону мавқеида бўлиб ўтди. Унда 400 га яқин меҳмонлар иштирок этдилар\nИфтор кечаси Қуръони Карим тиловати билан бошланди. Шундан кейин оғизлар очилиб, шом намози жамоат ҳолида ўқилди. Меҳмонларга Онадўли туркларининг энг машҳур маржимак шўрваси ва ўзбек палови икром қилинди.\nТуркистонликларнинг янги жамиятини танитадиган қисқа видеофильм намойиш қилинди. Шундан кейин янги жамият Раиси Бурҳон Қовунчи, Раис ўринбосари Др. Намоз Нормўмин ва Бошқарув ҳайъати аъзоси Олим Чатқоллар сўзга чиқиб, янги жамиятнинг вазифалари, Туркистонннинг тарихи ва Туркистонликларнинг ўзаро биродарликлари ва ҳамкорликлари ҳақида гапирдилар.\nИфтор кечаси Туркистонликлар ва дунё мусулмонларининг ҳаққига дуо қилиш билан якунланди.\nЎХҲ сайти махсус мухбири


Депутатлар Давлат бюджетининг ижросини кўриб чиқди / ADOLAT ижтимоий-сиесий газетаси\nМажлисда тегишли вазирлик ва идоралар раҳбарлари, соҳа экспертлари, оммавий ахборот воситалари вакиллари иштирок этди.\nМамлакатимиз асосий молиявий ҳужжатининг ҳисобот давридаги ижроси яқинда қабул қилинган «Парламент назорати тўғрисида»ги қонунга мувофиқ олдиндан барча сиёсий партиялар фракциялари ҳамда Ўзбекистон Экологик ҳаракати депутатлар гуруҳининг мажлисларида, қуйи палатанинг бир қатор қўмиталарида ҳукумат вакиллари, Молия вазирлиги, бошқа манфаатдор идоралар раҳбарлари иштирокида муҳокама этилди. Муҳокама ўтказилишидан олдин қўшимча материаллар ва маълумотлар сўраб олинди ҳамда мамлакатимиз асосий молиявий ҳужжатининг ижро этилиши механизмини янада такомиллаштиришга қаратилган талай амалий таклифлар билдирилди.\nКуннинг биринчи ярмида депутатлар Давлат бюджетининг ва давлат мақсадли жамғармалари бюджетларининг 2015 йилдаги ижросини кўриб чиқди. Мазкур масала юзасидан молия вазири Р.Азимов маъруза қилди, қўшимча маъруза билан Олий Мажлис Қонунчилик палатасининг Бюджет ва иқтисодий ислоҳотлар қўмитаси раиси А.Шодмонов сўзга чиқди.\nТаъкидлаб ўтилдики, ҳисобот даврида Давлат бюджети мамлакатимиз парламенти томонидан илгари тасдиқланган параметрларга мувофиқ ижро этилди. Давлатимиз раҳбари томонидан Вазирлар Маҳкамасининг 2015 йил январь ойидаги мажлисида белгилаб берилган мамлакатимизни 2015 йилда ижтимоий-иқтисодий ривожлантириш дастурининг энг муҳим устуворликлари аниқ мақсадни кўзлаб амалга оширилганлиги иқтисодиётнинг барқарор ўсишини ва макроиқтисодий барқарорликни таъминлади. Ялпи ички маҳсулотнинг ўсиш суръатлари 8 фоизни ташкил этди, саноат маҳсулоти ишлаб чиқариш ҳажми – 8 фоиз, қишлоқ хўжалиги маҳсулоти ишлаб чиқариш – 6,8 фоиз, чакана товар айланиши 15 фоиздан зиёд, пуллик хизматлар ҳажми – 10,8 фоиз ўсди. Мамлакат бюджети ҳисобот даврида профицит билан ижро этилди. Инфляция даражаси 5,6 фоизни ташкил этди, яъни прогноз параметрлари доирасида бўлди.\nЎтган йили ижтимоий соҳани янада ривожлантириш, мамлакатимиз аҳолисининг турмуши сифати ва даражасини муттасил ошириш масалаларига ҳукумат томонидан катта эътибор қаратилди. Жумладан, 2015 йилда аҳоли жон бошига реал жами даромадлар 9,6 фоиз кўпайди, бюджет ташкилотлари ходимларининг ўртача ойлик иш ҳақи, пенсиялар, ижтимоий нафақалар ва стипендиялар миқдори 21,9 фоиз ўсди.\nКуннинг иккинчи ярмида депутатлар Ўзбекистон Республикаси Давлат бюджетининг ва давлат мақсадли жамғармалари бюджетларининг 2016 йил биринчи чорагидаги ижроси тўғрисидаги ҳисоботни кўриб чиқди. Ушбу масала юзасидан Ўзбекистон Республикаси молия вазирининг ўринбосари М.Мирзаев маъруза билан сўзга чиқди.\nИқтисодиётнинг барқарор юқори ўсиш суръатларини таъминловчи стратегиянинг амалга оширилишини давом эттириш ва бунинг учун иқтисодиётнинг мавжуд захиралари ва имкониятларини жалб этиш мамлакатимиз ЯИМининг 7,5 фоиз ошишини таъминлади. Бунда инфляциянинг паст даражаси макроиқтисодий барқарорликни янада мустаҳкамлади.\nСаноат маҳсулотлари ишлаб чиқариш ҳажми – 7 фоиз, қишлоқ хўжалиги маҳсулотлари етиштириш – 6,7 фоиз, хизматлар ҳажми – 12,1 фоиз, чакана савдо айланмаси ҳажми – 12,8 фоиз ўсди.\nЙил бошидан буён минтақаларни ижтимоий-иқтисодий ривожлантириш ҳудудий дастурларини амалга ошириш доирасида қишлоқ жойларда намунавий лойиҳалар бўйича зарур муҳандислик-коммуникация ва ижтимоий инфратузилмага эга бўлган 13 мингта якка тартибдаги янги шинам уй-жойлар қурилиши бошланган.\nОилани, оналик ва болаликни муҳофаза қилиш тизимини янада мустаҳкамлашга, оналар ва болаларни тиббий парвариш қилиш даражаси ва сифатини оширишга йўналтирилган «Соғлом она ва бола йили» Давлат дастури тадбирлари фаол амалга оширилмоқда. Дастур тадбирларини молиялаштириш учун жорий йилнинг биринчи чорагида барча манбалар ҳисобидан қарийб 1,3 триллион сўм миқдорида маблағ ажратилди.\nЎзбекистон Республикаси Давлат бюджетининг ва давлат мақсадли жамғармалари бюджетларининг 2016 йил биринчи чорагидаги ижроси тўғрисидаги ҳисоботни ҳар томонлама муҳокама қилиш чоғида барча сиёсий партиялар фракциялари ва Ўзбекистон Экологик ҳаракати депутатлар гуруҳининг вакиллари сўзга чиқди. Депутатлар жорий йилда Давлат бюджети кўрсаткичларининг барча давлат ва хўжалик органлари томонидан сўзсиз ва аниқ ижро этилиши заруратини таъкидлаб ўтди.\n(Материал қисқартирилган ҳолда берилмоқда).\nС.ШОТЎЛАГАНОВ олган сурат\nМеҳр-оқибат халқимизга хос фазилат...\nМамлакатимизда 9 май — Хотира ва қадрлаш куни умумхалқ байрами сифатида кенг нишонланди....


Шарҳ: Ҳақиқий инсоний одоб-ахлоқ доирасига кирувчи бу бешта нарсанинг ғоятда муҳимлиги бугунги кунда диндан мутлақо хабари бўлмаган кишилар томонидан ҳам тасдиқланмоқда. Динимизда эса фитратдан бўлган бу беш нарса ҳақида кўплаб ҳадислар келган.\n1. «Мўйлабни қирқиш».\nЯъни мўйлабнинг лабнинг устига ўсиб тушган қисмини қирқиб, лабнинг қизғиш қисми яхшилаб очилиши, унга мўйлабнинг туклари тушмаслиги керак. Шунингдек, бошқа тарафларга қараб ўсган, тартибсиз бўлиб кетадиган туклари ҳам қирқиб турилади.\n2. «Тирноқларни олиш».\nБу ҳам инсоннинг соф табиати талаб қиладиган нарса. Тирноқни вақти-вақти билан қисқартириб турилмаса, бўлмайди. Тирноқ ўсганда, тагига кир тўпланади. Бу нарса турли касалликларга сабаб бўлиши мумкин.\nШунингдек, тирноқни ўстириб юришнинг бошқа зарарлари ҳам бор. Фақат табиати бузуқ маданиятгина «Тирноқни ўстириб юриш маданиятдандир», демаса, бошқа биров бу номаъқулчиликни айтмайди.\nОлинган тирноқ ва сочларни кўмиб юбориш тавсия қилинади. Бирор овлоқроқ жойга ташланса ҳам, зарари йўқ. Лекин таҳоратхона ёки ғусл қилинадиган жойга ташлаш мумкин эмас.\n3. «Қовуқни қириш».\nБунда инсоннинг олд ва орқа жинсий аъзоси атрофидаги юнгларни кетказиш кўзда тутилган. Аммо ўша ҳаром юнгларни қириш шарт эмас, балки ҳар қандай қулай услуб билан кетказилса бўлаверади. Мазкур жойларни озода тутиш ҳар бир эркагу аёлнинг соғлиғи, ҳаёти учун нақадар муҳим эканлигидан, динимизда бу масалага алоҳида эътибор берилган.\n4. «Қўлтиқни юлиш».\nҚўлтиқ остида юнг ўсиши ҳар бир одам боласида бор нарса. Шу билан бирга, қўлтиқ энг кўп терлайдиган ва энг кўп кирланадиган жой. Шунинг учун шахсий озодалик масаласида бу жойга алоҳида эътибор берилади. Мусулмон одам қўлтиғи остидаги юнгни тез-тез тозалаб туриши лозим. Бу шариатнинг амри. Бир эмас, барча анбиё ва расулларнинг суннати. Аллоҳ таоло яратган асл хилқатнинг суннати. Аллоҳ таоло юборган самовий диннинг суннати. Қўлтиқни тозалаш унинг юнгини юлиш билан бўлиши шарт эмас. Балки ўша юнгни қириш ёки бирорта юнг туширадиган модда билан тушириш ҳам жоиз.\nЯъни тишни ва оғизни тозалаб юриш.\nБизда «мисвок қилиш» деб ишлатиладиган истилоҳ тишни ишқалаб ювиш маъносидадир. Қадимда маълум бир буталарнинг, аниқроғи эса, арок номли бутанинг учи юмшатилган новдалари билан тиш тозаланган.\nРасулуллоҳ соллаллоҳу алайҳи васалламнинг бошқа бир ҳадисда умматларига машаққат бўлишини мулоҳаза қилганлари учунгина ҳар таҳоратда мисвок қилишга амр этмаганларини таъкидлашларидан бу ишга қанчалик аҳамият берилганини билиб олсак бўлади.\nҲа, Ислом дини ҳали ҳеч ким тиш ювиш нима эканини билмасидан аввал, мусулмонларнинг тишларини тозалаб юришларини суннати муаккадага айлантириб қўйган эди.\nУламоларимиз: «Таҳорат қилган одам мисвок қилиши суннати муаккада», деганлар.\nБаъзилари: «Бу иш – мустаҳаб», деганлар. Аммо, нима бўлганда ҳам, уни қилишга ундаганлар. Чунки Расулуллоҳ соллаллоҳу алайҳи васаллам доимо мисвок қилар эдилар. Вафотларидан олдин ҳам мисвок қилиб турганлари маълум ва машҳур.\nМисвок кўпроқ арок дарахти шохларидан олинади. Уламолар ўша дарахт шохларини кимёвий таҳлил қилиб кўрдилар. Диққат билан олиб борилган кенг кўламдаги илмий ишлардан сўнг, ўша дарахтдаги мавжуд моддалар ҳозирги мавжуд тиш маъжунларининг ҳаммасидан кўра тиш ва соғлиқ учун фойдалироқ экан, деган хулосага келинди.\nБу борада келган бошқа ҳадиси шарифларда юқорида зикр қилинган ишлардан бошқа ҳам фитрат суннатлари борлиги айтилган.\n«Набий соллаллоҳу алайҳи васаллам: «Ўн нарса фитратдандир: мўйлабни қайчилаш; соқолни ўстириш; мисвок; бурунга сув олиб тозалаш; тирноқларни қисқартиш; баданнинг букиладиган жойларини яхшилаб ювиш; қўлтиқни юлиш; қовуқни қириш; сув билан истинжо қилиш», дедилар. Мисъаб: «Ўнинчисини унутдим, менимча, оғизни сув билан тозалаш бўлса керак», деди».\nИслом бундай ишларни «Фитрат суннатлари», яъни Аллоҳ таоло инсонни яратгандаги соф табиат ва Аллоҳ таоло инсонларга юборган соф динлар суннати, деб номлаган.\nҚаранг, номлашда ҳам қанча фарқ бор. Исломий номлаш Роббининг кўрсатмаси ила бўлган. Ғарбий номлаш эса маданиятни кечикиб англаган инсоннинг ўз фикридан чиққан номлашдир. Шунинг учун ҳам икки ном ўртасида осмон билан ерчалик фарқ бор.\nРасулуллоҳ соллаллоҳу алайҳи васаллам аввал «фитрат суннатлари» ўнта эканини эълон қилиб қўйиб, кейин уларни бирма-бир номлаб чиқмоқдалар.\n6. «Соқолни ўстириш».\nЯъни соқолни мўйлаб каби қирқиб турилмайди, уни узун бўлишига қўйиб берилади. Аммо узун бўлиши қанча миқдоргача бўлиши мумкинлиги ҳақида бир оз ихтилоф бўлган. Ўша ихтилофнинг ашаддийлашган кўриниши ҳозир ҳам баъзи-баъзида зоҳир бўлиб туради.\nҲанбалий мазҳаби асосида ўз фикрлари ила ижтиҳод қиладиган гуруҳлар: «Соқолга умуман тиғ теккизиш мумкин эмас», дейдилар. Улар ўзларининг бу гапларига ушбу лафзни ва яна шу маънога яқин ҳадиси шарифларни далил қилиб келтирадилар.\nАслида, Расулуллоҳ соллаллоҳу алайҳи васалламнинг соқоллари ҳар доим текис ва кўркам бўлган. Саҳобалар розияллоҳу анҳум ва хусусан, Абдуллоҳ ибн Умарнинг соқолларини текислаб юрганлари ҳақида ривоятлар мавжуд.\n7. «Бурунга сув олиб тозалаш».\nБуруннинг инсон ҳаётида тутган ўрнини гапириб ўтиришнинг ҳожати бўлмаса керак. Шундай муҳим аъзони яхшилаб, озода ҳолда тутиш ҳар бир мусулмон учун диний мажбуриятдир. Ҳар таҳоратда уч марта бурунга яхшилаб сув олиб, ичкарисига тортиб, сўнгра чиқариб ташлаш суннати муаккада сифатида шариатда жорий бўлган. Бу билан бурунга кириб қолган турли зарарли чанг-ғубор ва микроблар чиқариб юборилади ва инсон соғлиғи учун муҳим иш амалга оширилади.\nЯқинда олимлар бу борада илмий тажриба ўтказишди. Бунинг учун бир гуруҳ намозхон ва бир гуруҳ бенамоз одамларни, яъни бурнини доимо тозалаб юрадиган ва тозаламайдиган одамларни олдилар ва уларнинг бурунлари ичини ўрганиб чиқдилар.\nНамозхонларнинг бурунлари тоза, ичида соғлиқ учун зарарли нарсалар йўқлиги маълум бўлди. Бенамозларнинг бурунлари ичидан эса турли микроблар чиқди. Уларнинг исмлари ва миқдори рўйхатини тузиб чиқишди.\nСўнгра бурнини тозаламайдиганларда мавжуд беморликлар рўйхати тузилди. Бурнини тозалайдиганлар бу беморликлардан фориғ эканлиги аён бўлди. Агар гап чўзилиб кетиши истиҳоласини қилмаганимизда, илмий нашрлардан бирида чоп этилган мақолани тўла таржима қилиб, мазкур китобга киритган бўлардик.\nБиргина шу мисолнинг ўзидан ҳам Ислом динимиз қанчалик улуғ дин эканини англаб олиш мумкин, деб ўйлаймиз.\n8. «Баданнинг букиладиган жойларини яхшилаб ювиш».\nБунда инсон баданининг кир тўпланиб қоладиган қисмлари – бўғинлар, киндик, қўлтиқ каби жойлар кўзда тутилган. Албатта, бундай жойларни яхшилаб ювилмаса, кир тўпланиб, одамдан нохуш ҳид чиқиши, тўпланган ифлосликлар касаллик келиб чиқишига сабаб бўлиши мумкин.\n9. «Сув билан истинжо қилиш».\n«Истинжо» деб инсоннинг икки чиқарув аъзосини пешоб ва ахлатдан тозалашга айтилади.\n«Қачон Расулуллоҳ соллаллоҳу алайҳи васаллам қазои ҳожатга чиқсалар, мен ва бир бола икковимиз ўзимиз билан сувли мешчани олиб келар эдик. У зот сув билан истинжо қилар эдилар».\nҲазрати Анас айтган меш араб тилида «Идаватун» дейилиб, у теридан қилинган кичкина сув идишидир. Демак, Расулуллоҳ соллаллоҳу алайҳи васаллам албатта олдин тош билан тозаланиб олиб, кейин сув билан истинжо қилганлар.\n10. «Мисъаб: «Ўнинчисини унутдим, менимча, оғизни сув билан тозалаш бўлса керак», деди».\nФитратда бор нарсаларнинг ўнинчисига келгач, ҳадиснинг ровийларидан бирлари Мисъаб аниқ эслаб қола олмаган эканлар. Шуни илмий омонат юзасидан, Аллоҳ таолодан қўрқиб, очиғини айтибдилар. Уламоларимиз у киши қандай айтган бўлсалар, шундай нақл қилибдилар.\nМисъаб ўша ўнинчи нарса «оғизни чайиш» экани эҳтимоли кучлилигини ҳам айтибдилар. Дарҳақиқат, оғизни чайиш ҳам таҳоратнинг суннатларидан. Расулуллоҳ соллаллоҳу алайҳи васаллам таомдан кейин, айниқса гўштли ва ёғли таомлардан кейин оғизларини чайганлар. Оғизни доимо чайиб, тозалаб юриш қанчалик фойдали иш экани ҳаммага маълум ва машҳур. Шунингдек, вақтида оғизни чаймаслик оқибатида келиб чиқадиган ноқулайлик ва зарарлар ҳам ҳаммага маълум.\nАллоҳ таолога ададсиз шукрлар бўлсинким, шариатимизда соғлиғимиз, гўзаллигимиз, саришталигимиз учун зарур бўлган ишлар савоб ҳам оладиган амалларга айлантириб қўйилибди.\n(Одоблар хазийнаси китобидан)


04 апрел 2020, Тошкент вақти: 14:26\nЎтган асрниг тўқсонинчи йилларида ўзбек қизлари ўртасида секс тимсолга айланган ва бир муддат кўздан пана бўлган 49 яшар артист шу кунларда Ўзбекистон телеканалидаги лойиҳада иштирок этаëтганини айтди.\n"Ўтган кунлар"да Отабек, "Амир Темур"да Амир Темур, "Шайтанат"да Элчин, "Абдуллатиф"да Абдуллатиф ва бошқа қатор турли характердаги бош ролларни ижро этган актёр бир муддат ижодий танаффус қилиб Америкада ижод билан боғлиқ бўлмаган фаолият билан шуғулланди.\nАйни пайтда Беҳзод Муҳаммадкаримов яна ўзи учун қадрдон бўлган Миллий театр (собиқ Ҳамза номли театр)да ишламоқда.\n- От айланиб қозиғини топади дейдику. Шу маънода яна санъатга қайтиб ижод қиляпман. Хозир Ўзбекистон телеканалидаги янги лойиҳа устидаги иш билан бандман. Навоий поезияси асосидаги туркум кўрсатувларда Навоий ғазалларини ўқияпман¸ дейди санъаткор.\nОзодлик билан суҳбатда Беҳзод Муҳаммадкаримов ўз қалбида кундан кунга катталашаëтган орзуси ҳақида гапирди:\n- Мен кинода Амир Темурнинг йигитлик даврини ўйнаганман. Ўша пайтда ëшим ҳам шунга мос эди. Ҳозир эса дунëни ишғол қилиб улкан империя яратган Амир Темурнинг етуклик пайтини ўйнагим келади. Бу борада кўп китобларни мутоала қилдим. Бу ролни жуда ўйнагим келади. Бу менинг дардли орзуим, дейди суҳбатдош.\nОзодликнинг “Чодирҳаëл” дастурига меҳмон бўлган таниқли театр ва кино актёри, Ўзбекистонда хизмат кўрсатган артист Беҳзод Муҳаммадкаримов билан суҳбатни тўлиқ тарзда мана бу ерда тинглаш мумкин:\nБеҳзод Муҳаммадкаримов 1984 йилда Островский номидаги Тошкент Театр ва рассомчилик институтининг (ҳозирги М. Уйғур номидаги Тошкент Давлат санъат институти) актёрлик бўлимини тугатди.\n1986 йилда Ҳамза номидаги, ҳозирги Ўзбек Миллий академик драма театрида актёр сифатида ўз фаолиятини бошлади.\nАна шундан кейин Беҳзод Муҳаммадкаримов театр ва кинода ўттиздан ортиқ образларни яратиб халқ орасида танилди.


Боғот туманлараро судида фуқаро ўз жонига қасд қилди\nБоғот туманлараро судида фуқаро ўз жонига...\n13.03.2019 11:33 0 293\nФуқаролик ишлари бўйича Боғот туманлараро судида бир фуқаро ўз жонига қасд қилди. «Xabar.uz» манбасига кўра, ўзини ўлдиришга уринган шахс шу судда кўриб чиқилаётган низоли иш бўйича томонлардан бири бўлиб, судга норозилигини шундай ифодалаган.\nБошқа тафсилотлар ҳозирча маълум эмас. Маълуми шуки, фуқаро айни пайтда шифохонада.\nҲолат юзасидан тегишли текширув ишлари бошлаб юборилгани айтилмоқда.\n«Xabar.uz» воқеалар ривожини кузатиб бораётир.\nсуд Фуқаролик ишлари низоли иш


Бангладешга роҳингя қочқинлари туфайли гуманитар инқироз хавф солмоқда\n09:00 / 18.09.2017\nБангладеш қўшни Мьянмадан 400 мингдан кўпроқ роҳингя мусулмонлари келгани сабабли гуманитар инқироз ёқасида турибди. Бу ҳақда ЮНИСЕФ маълум қилди.\nТаъкидланишича, минглаб янги қочқинлар чегарани кесиб ўтмоқдалар, чунки уларга Мьянмада ўлим хавф солмоқда. Халқаро миграция ташкилоти роҳингя атрофидаги вазиятни “тез ривожланаётан қочқинлар инқирози” деб баҳолаган.\nЎз навбатида Бангладеш ҳукумати роҳингяларнинг эркин ҳаракатланишини анча чеклаб қўйди. Энди улар юртларига қайтмагунча махсус ташкил этилган лагерларда қолишлари керак.\nРоҳингя мусулмонларига яқинлари ва дўстлариникида қолиш, маҳаллий аҳолига эса уларга бошпана бериш тақиқлаб қўйилди. Уларга шунингдек автобус ва юк машиналарда юриш ман қилинди.\nМаълум қилинишича, Мьянманинг Аракан штатида бир миллиондан кўпроқ роҳингя мусулмонлари яшайди. Улар аҳолининг аксарият қисми буддавийликка сиғинувчи Мьянмада ўнлаб йиллар давомида таҳқирлашларга учраб келганлар. Роҳингялардан кўпчилиги паспортларга эга эмаслар ва мамлакат фуқаролари ҳисобланмайдилар.\nАвгуст охиридан Араканда буддавийлар ва мусулмонлар ўртасидаги тўқнашувлар тўхтамай келмоқда. Бунинг оқибатида 400 га яқин одам, асосан мусулмонлар ҳалок бўлганлар.\nБангладешдаги 100 мингдан зиёд роҳингя кўчирилмоқда\n23:00 / 01.04.2018\nШавкат Мирзиёев Бангладеш раҳбариятига табрик йўллади\n15:28 / 26.03.2018


Японияда кучли зилзилалар минтақасида 35 мингта уй жиддий талофат кўрди\n11:30 / 11.05.2016\n14 апрелдан буён тинимсиз ер силкинишлари кузатилаётган Кюсю ороли жануби-ғарбидаги Кумамото префектурасида деярли 35 мингта бино тўлиқ ёки қисман вайрон бўлди. Бу ҳақида маҳаллий маъмурият маълум қилди.\nҲукумат вакилларининг хабар қилишича, яна 39 мингта бинонинг ҳолати хавотир уйғотмоқда, чунки улар зилзила натижасида зиён кўрган бўлиши муқаррар.\nКумамото префектурасида 14 апрелдан бери инсон сезиши мумкин бўлган 1200дан ортиқ ер силкинишлари қайд этилган. Улардан иккитаси кучи 7 баллдан ортиқни ташкил этиб, жиддий вайронагарчиликларга сабаб бўлди. Бино ва уйларнинг қулаши натижасида 49 киши ҳалок бўлган, префектурада яшовчи 340дан ортиқ киши оғир жароҳатлар олишган, яна 19 киши эвакуация пунктларида стресс ва турли касалликлардан вафот этган.\nМаҳаллий ҳукумат берган маълумотларга қараганда, ҳозирда Кумамотода 250дан ортиқ қочоқларни қабул қилиш объектлари фаолият кўрсатмоқда. Префектурада 12 минг киши ҳануз ўз уйларига қайта олишмаяпти.


Ўздавнефтгазинспекция - Абдулла Арипов: Қирғизистон биз учун яқин қўшни, кўп йиллик синовдан ўтган ишончли ҳамкор\nАбдулла Арипов: Қирғизистон биз учун яқин қўшни, кўп йиллик синовдан ўтган ишончли ҳамкор\nНашр учун версия 17.08.2017 15:22:00\n2017-08-17 | Сиёсат\nҚирғизистон пойтахти Бишкек шаҳрида Ўзбекистон-Қирғизистон ҳукуматлараро комиссиялари мажлиси бўлиб ўтди. \nМажлисда сўз олган Ўзбекистон Бош вазири Абдулла Арипов ўзбек ва қирғиз халқларининг азалий қардошлик муносабатлари, урф-одат ва анъаналари ўхшашлиги ўзаро ҳамкорликни изчил ривожлантиришда муҳим омил бўлаётганини қайд этди.\n“Кейинги пайтларда икки давлат ўртасидаги алоқалар сезиларли даражада фаоллашди. Давлат раҳбарларининг мулоқотлари, ҳукуматлар ва ҳудудлар даражасида делегациялар алмашинуви амалга оширилмоқда”, — деди Арипов. — Ҳукуматлараро комиссия мажлиси сўнгги марта 2009 йилда ўтказилган эди. Бу мулоқот эса орадаги бўшлиқни тўлдириш учун қулай имкониятдир. Икки давлат кўплаб соҳаларда ҳамкорлик қилиб келмоқда. Ўзаро товар айирбошлаш ҳажмини йил сайин ортишидан икки томон ҳам манфаатдор.\nМаданий-гуманитар йўналишда хозирча бироз оқсаш кўзга ташлангандек. Ўзбекистон томони бу соҳани ривожлантириш учун бор куч-ғайратини сарфлашга тайёр. Бу йил Қирғизистонда Ўзбекистон маданият кунларини ўтказишни таклиф қиламан, 2018 йилда эса Қирғизистон маданият кунлари Ўзбекистонда бўлиб ўтса. Шунингдек, кинематография соҳасида ҳам ўзаро алмашинувни кўриб чиқиш лозим.


ва энг муҳим устувор вазифаларга бағишланган фаоллар йиғилишларида эришилган ижобий натижалар билан бирга, йўл қўйилган камчиликлар, ечимини кутаётган муаммолар ва уларнинг сабаблари атрофлича таҳлил этилди.\nХўш, қайси вилоятда аҳвол қандай?!\nНавоий вилоятида айрим туманларда чет эл инвестициясини жалб этиш, ташқи бозорга чиқиш, ҳудудлар экспорт салоҳиятини ошириш, саноат, ишлаб чиқаришни ривожлантириш борасида бироз камчиликларга йўл қўйилаётгани танқид қилинди. Қашқадарёда енгил саноат, қурилиш материаллари ишлаб чиқариш, мева-сабзавотни қайта ишлаш ва экспорт қилиш, хорижий инвестицияларни жалб этиш борасида олиб борилаётган ишлар мавжуд имконият ва салоҳият даражасида эмаслиги таъкидланди.\nСурхондарёда Ангор, Денов, Жарқўрғон, Қизириқ, Қумқўрғон, Музработ туманларида саноат маҳсулотлари ишлаб чиқариш ҳажми камайган, маҳаллийлаштириш дастурига киритилган тўрт лойиҳадан иккитаси бажарилмаган. 874 кичик бизнес субъекти фаолияти тўхтаб қолган, 9 корхонада маҳсулот экспорти амалга оширилмаган. Бухоро вилоятида Маҳаллийлаштириш дастури ва ҳудудий экспорт кўрсаткичлари белгиланган даражада таъминланмади. Айрим туманлар бирорта ҳам маҳаллийлаштириш лойиҳасига эга эмас. Когон тумани, Бухоро ва Когон шаҳарларида саноат маҳсулотлари ишлаб чиқариш ҳажми пасайган. Наманган вилоятида 150 га яқин саноат корхонаси ишламаётгани, 700 дан зиёд корхона вақтинча фаолият кўрсатмаётгани танқид қилинди. Бу борада Наманган шаҳри, Наманган, Тўрақўрғон, Поп, Уйчи, Янгиқўрғон, Косонсой туманларида сусткаштликка йўл қўйилаётгани таъкидланди. Жиззахда кичик бизнес субъектларидан 904 таси фаолият кўрсатмаган, 689 таси тугатилган. Ғаллаорол, Зарбдор, Зафаробод, Мирзачўл ва Янгиобод туманларида маҳаллий хомашёдан тайёр маҳсулот ишлаб чиқаришда мавжуд имкониятлардан етарли фойдаланилмаган. Айрим туманларда инвестиция киритиш шарти билан «ноль» қийматда сотилган иншоотларда тадбиркорлар олган мажбуриятлар тўла бажарилмаган.\nВилоят ҳокимлари бошчилигида ўтган йиғилишларда йўл қўйилган ушбу камчиликлар ва уларнинг сабаблари чуқур таҳлил қилинди. Уларни бартараф этиш чора-тадбирлари белгилаб олинди.\nОАВ маълумотлари асосида тайёрланди.


Ироқлик туркман Амир Муҳаммад Абдул Раҳмон ал-Мавлий ал-Салбий – «Ислом давлати»нинг (ИД) янги етакчиси. Террорчи гуруҳ томонидан ўтган йили тарқатилган бу суратда гуруҳнинг Суриядаги аъзолари акс этган. (Файл)\nИроқлик туркман Амир Муҳаммад Абдул Раҳмон ал-Мавлий ал-Салбий «Ислом давлатининг» (ИД) янги етакчиси, деб хабар берди Британиянинг The Guardian нашри номи очиқланмаган икки разведка расмийсига таяниб.\nАл-Салбий ИДнинг таъсисчи аъзоларидан бири, деб хабар берган нашр душанба (20 январь) куни. У ироқлик язидийларнинг қулликка олиниши ва гуруҳнинг дунё бўйлаб амалга оширилган операцияларини назорат қилган.\nИД Абу Иброҳим ал-Ҳошимий ал-Қурайшийни собиқ етакчи Абу Бакр ал-Бағдодий октябрь ойида АҚШнинг махсус кучлари томонидан ўлдирилганидан кейин янги раҳбар этиб тайинлади.\nАл-Қурайший бошқа юқори мартабалари раҳбарлар ёки разведка идоралари томонидан тан олинмаган даъвогар эди, деб хабар берган The Guardian.\n2018 йил Сурияда ИДга қарши олиб борилган операция давомида панага қочаётган гуруҳ аъзолари. (Файл)\nАйрим таҳлилчиларга кўра, ал-Бағдодийнинг ўлими гуруҳ учун кутилмаганда юз бергани сабаб янги раҳбарнинг кимлиги ноаниқлигича қолган.\nАл-Қурайшийнинг шахси ҳақида фикр юритган айрим кузатувчилар эса, унинг Амир Муҳаммад Саид Абдул Раҳмон ал-Мавла номи билан танилган Абдуллоҳ ҳожи эканлигини тахмин қилганлар.\nЎтган йил август ойида АҚШ давлат департаменти уни ал-Бағдодийнинг «эҳтимолий вориси» деб атаб, қидирувдаги энг ашаддий террорчилар рўйхатига киритди ва уни қўлга олишга ёрдам берадиган ахборот учун 5 миллион АҚШ долларигача мукофот белгилади.\nИДнинг янги етакчиси ким?\nАл-Бағдодийнинг ўлимидан уч ой ўтгач, ИДнинг янги етакчиси ҳақида аниқроқ тасаввур пайдо бўлмоқда.\nАл-Салбий ал-Бағдодийнинг ўлимидан бир неча соат ўтиб тайинланган, деб хабар берган The Guardian уни «гуруҳга содиқликда мустаҳкам бўлган Бағдодий каби чиниққан фахрий», деб таърифлар экан.\nНашрга кўра, у Мосул университетида шариат илмини ўрганган, исломий билимларга эга бўлгани сабабли ИД сафида ҳам мартабаси тезда ортган.\nThe Guardian уни «сафи кичрайиб бораётган ИДнинг энг нуфузли мафкуравий етакчиларидан бири», деб атади.\nАҚШ давлат департаментига қўра, у «Ироқ шимоли-ғарбидаги язидлардан иборат озчилик аъзоларини ўғирлаш, ўлдириш ва қул қилиб сотиш амалиётларини бошқарган ва гуруҳнинг баъзи глобал операцияларини назорат ҳам қилган бўлиши мумкин».\nАл-Бағдодий ўлимидан кейин ал-Салбий ИД раҳбариятини бирлаштиришга ҳаракат қилмоқда, ҳозирда уларнинг аксарияти «2004 йилдан бери АҚШ ҳарбий кучларига қарши курашларда ва ундан кейинги Ироқ фуқаролик урушларида иштирок этишга ёшлик қилган шахслардан иборат», дейди The Guardian.\nАл-Салбий 2004 йилда АҚШ ҳарбий кучлари томонидан жанубий Ироқдаги Букка жамлоғида ҳибсда сақланган, айнан шу ерда у ал-Бағдодий билан учрашган, дейилади мақолада.\nУ Тал-Афарда туғилган бўлиб, камида бир ўғилнинг отаси деб тахмин қилинади. У ИД таркибидаги араб бўлмаган саноқли раҳбарлардан бири.\nИроқ, Сурия, Афғонистон ва бошқа мамлакатларда катта ҳудудий йўқотишларга учраган ИД ўз сафини тиклашга зўр бериб уринмоқда.\nБир пайтлар ўзи назорат қилган ҳудудлардан сиқиб чиқарилган ва оммавий дезертирликларга дуч келган гуруҳ асосий даромад манбалари – нефть контрабандаси, банкларни талон-тарож қилиш, ўғирланган осори-атиқалар ва тенгсиз миллий бойликлар савдосидан маҳрум бўлгани сабабли молиявий тангликда қолган.\nАҚШ молия вазирининг терроризмни молиялаштиришга оид масалалар бўйича ёрдамчиси Маршалл Биллингсли Ал-Бағдодийнинг ўлимидан сўнг гуруҳнинг молиялаштириш тизими «марказлашган» кўринишдан яккаланган усулга ўтиши мумкинлиги айтган эди.\n«Улар зўравонлик, одам ўғирлаш, шантаж, мажбурий солиқлар ва тўловлар каби пул ишлашнинг содда усулларига қайтишган. Бу ўз ресурсларини йўқотган гуруҳ учун сўнгги чора бўлиши мумкин», дейди ироқлик сиёсий таҳлилчи Ияд ал-Анбар.\nБир неча йиллардан бери Афғонистонда «халифалик» барпо этишга ҳаракат қилган гуруҳнинг Хуросон бўлими ноябр ойида у ердаги мағлубиятини тан олар экан, жангарилар ҳафталаб озиқланмагани ва ўқ-дорисиз қолганини айтган.\nОАВ машинаси панд бермоқда\n«ИД» ресурсларининг шиддат билан тугаб бориши бир пайтлар жуда сермаҳсул ишлаган, ҳозирда эса Ал-Салбийнинг жонлантиришига муҳтож тарғибот машинасига салбий таъсир кўрсатди.\nИДнинг Телеграм ва бошқа платформалардаги каналларида ўтган йилнинг ёзидан бери юқори сифатли сурат ва видеотасвирлар жойланмаган.\nСешанба (21 январ) куни эълон қилинган миллий хавфсизликка оид махфий ҳужжатлардан маълум бўлишича, тахминан 2016 йилда Америка ҳарбийлари тарафидан ўтказилган хакерлик операция ИД ташвиқот машинасига катта талафот етказган.\nШу чоққача махфий бўлган, кескин таҳрир қилинган ҳужжатларга кўра, АҚШ кибер-қўмондонлиги «ахборот майдонида ИДга қарши муваффақиятли курашди» ҳамда «вақт ва ресурс харажатларини жорий қилиш орқали» гуруҳнинг радикаллаштириш ва жангариликка ёллаш бўйича интернетдаги ҳаракатларини чеклаган.\nҲисоботда ИД томонидан интернетда олиб борилган саъй-ҳаракатларнинг «сезиларли даражада камайгани» айтилади.\nХавфсизлик кучларининг фаол саъй-ҳаракатлари натижасида гуруҳ ўзининг кўплаб медиа-платформалари, технологиялари, видео ва овоз бўйича мутахассислари, ташвиқотчилари билан бир қаторда бошқа ходимларидан ҳам маҳрум бўлган, дейди Ироқдаги ал-Фаробий университетида оммавий коммуникациялар фанидан дарс берадиган Козим Ал-Миқдодий.\n«Куч тузилмалари гуруҳ мафкураси ва ғояларини онлайн тарзда, «айниқса ижтимоий тармоқлар орқали» тарқатувчи ИД бўлинмалари ва уни қўллаб-қувватловчилар йўлига тўсиқ қўйиш бўйича аниқ мақсадли ҳаракатларни олиб бормоқда», деган эди у ўтган йил август ойида.\nТушунарли, буниси ҳам олдингиси каби Америка қамоқхонасида ўтириб чиққан...


Жозе Моуриньо: Суперкубок ўйинида "Арсенал"га ютқазсак, бундан фожиа ясамайман\n09:09 / 01.08.2015 2139\n"Челси" жамоаси бош мураббийи Жозе Моуриньо Англия Суперкубоги учун "Арсенал"га қарши ўтказиладиган ўйин олдидан ўз фикрларини билдириб ўтди.\n"Ҳозир бизда ҳаммаси яхши. Қисқа парвозлар орқали Лондонга қайтиб келдик. Мавсумолди йиғини истаганимиздек ўтди.\nАнглия Суперкубоги учун ўтказиладиган ўйин ўртоқлик мақомида бўлмайди. Бу "Челси"нинг "Барселона" ёки "ПСЖ" жамоаларига қарши ёки "Арсенал"нинг "Вольфсбург" жамоасига қарши ўтказган ўйинларидан кўра жиддийроқ ўйин бўлади. Лекин, бу ўйин АПЛнинг тур ўйини билан ҳам тенглаша олмайди.\n"Биз "Нью-Йорк Ред Буллс"га ютқаздик ва хафа бўлдик. Биз натижа кўрсатиш учун ўйнаймиз. Англия Суперкубоги учун мотивация бошқа ўртоқлик учрашувлари ва мусобақалардагидан фарқ қилади. Бу совринлар ютишнинг дебочаси бўлиши ҳам мумкин.\nМен жамоамиз яхши натижа кўрсатишидан хурсанд бўламан. Рақиб "Арсенал" бўладими ёки бошқасими, фарқи йўқ. "Челси" бу ўйиндаги рақибга принципиал рақибни ер тишлатиш важоҳати билан тушмайди, муҳими натижага эришиш.\nБиз "Арсенал"га қарши 13 ўйиндан бери мағлуб бўлмаганмиз. Лекин ўйинда ҳар қандай ҳолат рўй бериши мумкин. "Арсенал"ни ютиш бизга алоҳида ғурур бахш этмайди ва бу жамоадан мағлуб бўлиш ҳам бизни чуқур қайғуга солмайди. Ҳаммасига тайёр туриш керак. Мен бу ўйинда ютқазсак ҳам бундан фожиа ясамайман.\n"Арсенал" юқори даражадаги жамоа. 2 йил олдин Англияга қайтиб кўрдимки, уларда яхши жамоа шакллантирилган. Уларда яхши дарвозабонлар ҳамиша бўлган. Уларнинг қаторига янги мавсум арафасида яна бири қўшилди (Айнан "Челси"дан "Арсенал"га ўтган Питер Чех - Кун.уз изоҳи). Уларнинг заиф нуқтаси дарвозабон эмаслиги аниқ", дейди португалиялик мураббий.\nЭслатиб ўтамиз, Англия Суперкубоги учун ўйин 2 август куни ўтган мавсум чемпиони "Челси" ва ўтган мавсумда Англия Кубоги эгаси бўлган "Арсенал" ўртасида "Уэмбли" стадионида ўтказилади.


Latifa.uz — Йигит билан бир қиз ният булоғига борибди. Биринчи йигит ният қилиб сувга танга ташлабди. Кейин қиз ният қилиб танга ташламоқчи бўлган экан, сувга тушиб кетибди. Шунда йигит: — Ё, қудратингдан, ният қилсанг амалга ошармиша - дермиш.\nЙигит билан бир қиз ният булоғига борибди. Биринчи йигит ният қилиб сувга танга ташлабди. Кейин қиз ният қилиб танга ташламоқчи бўлган экан, сувга тушиб кетибди. Шунда йигит:\n— Ё, қудратингдан, ният қилсанг амалга ошармиша - дермиш.


Дўстлик тараннуми — Ishonch Gazetasi\nУрганч тиббиёт коллежида «Ўзбек-туркман дўстлиги» мавзуида анжуман ташкил қилинди. Унда сўзга чиққан Урганч шаҳар ҳокими ўринбосари, хотин-қизлар қўмитаси раиси \nМ. Омонбоева, вилоят ўрта махсус касб-ҳунар таълими ҳудудий бошқармаси бошлиғи ўринбосари Х.Чориев, вилоят туркман миллий маркази раҳбари Д. Ражабов, коллеж директори М. Аҳмедова ва бошқалар миллатлараро тотувлик ва ҳамжиҳатлик қанчалар аҳамиятга молик эканлиги ҳақида тўхталдилар.\n2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясининг бешинчи устувор йўналиши «Хавфсизлик, миллатлараро тотувлик ва диний бағрикенгликни таъминлаш, чуқур ўйланган, ўзаро манфаатли ва амалий руҳдаги ташқи сиёсат юритиш» деб номланади. Кўриб, гувоҳи бўлиб турибмизки, мамлакатимизда ушбу йўналишда амалга оширилаётган кенг кўламли чора-тадбирлар халқимизнинг янада бахтли ва фаровон турмуш кечиришини кафолатламоқда.\nАнжуманда таъкидланганидек, Ўзбекистон — кўп миллатли республика, аҳолиси жиҳатидан Марказий Осиёда энг катта давлат бўлиб, 130 дан ортиқ миллат вакиллари тенг ҳуқуқ ва бурчларга эгадирлар, уларнинг барчасига дин ва эътиқод эркинлиги давлат томонидан кафолатланган. Миллатлараро дўстлик ва тотувликни мустаҳкамлаш давлат сиёсатининг устувор йўналишларидан бири эканлиги исботи ўлароқ, 138 та миллий-маданий марказ фаолият кўрсатмоқда.\nЎзбекистон Республикаси Конститутциясига асосан, барча диний ташкилотлар қонун олдида тенгдир. Диний бағрикенглик асрлар давомида халқимиз менталитетининг ажралмас қисми бўлиб келмоқда. Бугунги кунда юртимизда ҳукм сураётган бағрикенглик муҳити туфайли мамлакатимиз эмин-эркин фаолият олиб бораётган 16 та диний конфессияга мансуб 2 минг 200 дан ортиқ диний ташкилот ўртасида ўзаро ҳурмат ва дўстона муносабатларни ривожлантириш, қайси дин ва эътиқодга мансублигидан қатъи назар, фуқароларнинг тенг ҳуқуқлилигини таъминлаш энг муҳим вазифалардан биридир.\nБугунги кунда коллежимизда Туркманистон Республикасидан 126 нафар ўқувчи таҳсил олаётир. Улар учун муносиб яшаш шароитлари яратиб берилган ва ҳар томонлама қўллаб қувватланмоқда.\nАнжуманда ўзбек-туркман ҳунармандчилик намуналари кўргазмаси ташкил қилинди. Кўргазмага ўқувчилар томонидан дарсдан бўш вақтларида тайёрланган қўл ишлари, ўзбек ва туркман миллий кийимларидан намуналар қўйилди. Тадбирнинг «Ватан мадҳи тилларда» номли қисмида ўзбек, туркман тилларида она юртни тараннум этувчи шеърлар, қўшиқлар ижро этилди. «Буқча очар» туркман миллий удуми саҳна кўриниши намойиш қилинди. «Қуш тепди», «Билакузук» деб номланган туркман миллий рақслари моҳирона ижро этилди. Икки давлат дўстлигини мадҳ этувчи видеолавҳалар барчада чуқур таассурот қолдирди. Спортчиларимизнинг чиқишлари олқишлар билан кутиб олинди.\nЎзбек-туркман халқларининг дўстлигини тараннум этувчи ушбу тадбир ўқувчиларнинг ўзаро аҳил-иноқ таълим олишларига, ватанпарвар, фидойи инсонлар бўлиб камолга етишларига хизмат қилишига ишонамиз.


Янги қароргоҳ очилиш маросими бўлиб ўтди — "Турон" футбол клуби\nБугун Яйпан шаҳридаги «Ўзбекистон» ўйингоҳида клубимизнинг Европа стандартлари асосида барпо этилган янги замонавий қароргоҳининг тантанали очилиш маросими бўлиб ўтди. Маросимда Фарғона вилояти ҳокими, вилоят футбол ассоциацияси президенти Хайрулла Бозоров, Фарғона вилояти Спортни ривожлантириш Бош бошқармаси бошлиғи Нодирбек Хакимов, Фарғона вилояти футбол ассоциацияси биринчи вице-президенти Носирбек Отақўзиев, «Турон» ПФК президенти Олимхон Аҳмедов ва бошқа мутассадди ташкилот вакиллари иштирок этдилар.\nМаросим аввалида нуроний отахонлар иштирокида қуръон тиловат қилинди. Шундай сўнг карнай-сурнай садолари остида янги қароргоҳнинг расмий очилиш маросими бошланди ва клуб президенти Олимхон Аҳмедовга рамзий калит топширилди.\n«Турон» футбол клубининг фойдаланишга топширилган янги қароргоҳи клуб тизимида фаолият олиб бораётган турли ёш тоифасидаги жамоалар футболчилар учун хизмат қилади. Ушбу масканда ўқув ва машғулот заллари, анжуманлар зали, тиббий соғломлаштириш хоналари, ётоқхона, ошхона, мураббийлар хонаси каби, ювиниш хоналари, бассейнлар мавжуд бўлиб, буларнинг барчаси жамоанинг ёш ва асосий таркиб жамоаларининг фаоллигини ошириш, соғломлаштириш, уларнинг жисмоний имкониятларини меъёрида ушлаб туриш каби мақсадларда фойдаланилади.\nКлуб қароргоҳининг умумий қуввати 65 ўринга мўлжалланган. Қароргоҳнинг ўқув ва машғулот залларидан клуб академиясида таълим олаётган ёш футболчилар ҳам фойдаланишлари учун шароитлар ташкил этилади.\n“Турон» ПФК матбуот хизмати\n12-турнинг марказий тўқнашувида Султонмурод Абдураҳмонов бошчилигидаги ҳакамлар гуруҳи ишлайди\nU-18 Биринчилиги. Ёшларимиз «Динамо»ни кичик ҳисобда мағлуб этишди\nU-21 Биринчилиги. Ёшларимиз «Сўғдиёна» билан ўйинда ғалаба қозонишди\nU-19 Биринчилиги. Ёшларимиз сафарда «Машъал»га мағлуб бўлишди\nЧетверг 16 июня, 2022


ИЙД НАМОЗЛАРИНИ УЙДА ЎҚИСА БЎЛАДИМИ?\nБу йилги Рамазон ойи ўзига хос суратда ўтди ва Рамазон ҳайитини ҳам ўзига хос вазиятда кутиб олмоқдамиз. Ҳар йили бу кунларда масжидларда ҳайит намози учун тайёргарлик ишлари жадал бошланган бўлар эди. Бироқ, бу йил ҳолат бошқача, бироз ранжитадиган: мажидларда ҳайит намоз ўқилмайдиган бўлиб турибди. Ҳаммаси ҳам Аллоҳ таолонинг иродаси, сабр қиламиз ва яхшиликка бўлишини умид қиламиз. Аммо бу вазиятга оид шаръий ҳукмларни билиб олишимиз лозим. Хўш, бундай ҳолатда биз нима қилишимиз керак?\nАйни кунларда айрим кишилар «Уйда ҳайит намозини ўқисак бўладими?» ёки «Уйда ҳайит намозини қандай адо этамиз?» деган маънода саволлар беришмоқда. Яна «Мисрда ҳайит намозини уйда ўқилади, дейилибди-ку, биз ҳам ўқиймизми?» деган саволлар ҳам йўқ эмас. Ушбу мазмундаги саволларга умумий жавоб ва барчамизга ҳам илм бўлиши умидида шу ҳақдаги шаръий фатволарни эътиборингизга ҳавола қилмоқчиман. Бу мавзу фиқҳий бўлгани учун юртимизда жорий бўлган ҳанафий мазҳаби ижтиҳодига кўра ёритилди.\nҲанафий мазҳаби уламоларининг сўзларига кўра, ҳайит намози вожиб намоз ҳисобланади ва шу боис уни адо этиш учун жума намозининг хутбадан бошқа шартлари топилиши лозим. Акс ҳолда, ҳайит намозини адо этиш вожиб бўлмайди, соқит бўлади ва агар адо этилса ҳам шарти топилган намоз сифатида мақбул саналмайди.\nЖума намозининг шартлари қуйидагилар:\n1. Шаҳар ёки шаҳарлашган қишлоқ бўлиши.\n2. Султон, амир, яъни давлат, ҳокимият мавжуд бўлиши.\n3. Вақт. Жума намозининг вақти жума куни тушдан кейин асргача.\n5. Жамоат. Энг камида имомдан ташқари 3 киши бўлиши керак.\n6. Умумий рухсат. Яъни амир тарафидан рухсат этилиши ва намозга қатнашиш барча учун очиқ бўлиши, маълум тоифа мусулмонларга хос жамоат бўлмаслиги даркор.\nҲанафий мазҳабининг энг мўътабар манбаларидан «Баҳрур-роиқ»да шундай дейилади: «Aгар ийд намозини имом билан бирга тарк этган бўлса, қазосини ўқимайди».\nШариатда бу каби махсус сифат билан ўқиладиган намоз фақатгина шартлар топилганидагина қурбат амали деб эътибор қилинади. Киши ийд намозни якка ҳолатда, ёлғиз ўзи ўқиган тақдирда бу шартлар тугал бўлмайди. Буни юқоридаги матндан ҳам англаса бўлади. Бинобарин, ийд намозни ёлғиз ҳолда адо этиш дуруст ҳисобланмайди.\nБироқ, жамоат тўпланмай, имоми ҳам ийд намозини ўқимаган жойда яшайдиган киши бошқа жойга бориб, у ердаги имом билан ҳайит намозини ўқишининг имкони бўлса, ўша жойга бориб ийд намозини адо этади. Чунки уламолар иттифоқига кўра, бир шаҳарда икки ва ундан кўп жойда ийд намозини адо этиш жоиз. («Баҳрур-Роиқ», 2-жуз, 246‒254 с.)\nҲанафий мазҳабининг энг мўътабар манбаларидан бири «Муҳитул-Бурҳоний» китобида ушбу мавзуда қуйидагиларни ўқиш мумкин:\n«Наводирус-салоти» китобида «Ийд намозини имом билан бирга тарк этган киши уни қазо қилиб ўқимайди», дейилган. Аммо имом Шофеъий: «Намозхон худди имом билан ўқиганидек, ёлғиз ўзи ҳам ийд намозини ўқийди», дейди. Бу ҳукм «Ийд намози ёлғиз тартибда ҳам ўқиладими ё йўқми?» деган масаладан келиб чиқади. Ҳанафийларга кўра, ийд ёлғиз ўқилмайди. Шофеъийнинг наздида эса ўқилади. Чунки у кишига кўра, ийд намози учун жамоат ва султон шарт эмас. Шу боис, имом билан ийд намозни ўқий олмаган киши қазосини адо этишдан ожиз бўлмайди.\nИмом Шофеъий раҳматуллоҳи алайҳ ийд намозининг қазосини таровеҳ намозига қиёс қилган. Aгар киши рамазон ойида таровеҳ намозини жамоат билан ўқимаса, ёлғиз ўзи қазосини адо этади, чунки у бунга қодир. Зеро, таровеҳ намозини жамоат бўлиб ўқиш жоиз бўлганидек, ёлғиз ҳолда адо этиш ҳам дурустдир. Шу боис, у кишининг наздида ийд намози ҳам қазо қилинади. яъни жамоат билан ўқий олмаган одам, ўзи қазосини адо этади.\nБизнинг мазҳаб уламолари ‒ Aллоҳ улардан рози бўлсин ‒ бу фикрга қўшилмаганлар. Улар: «Ийд намози адо этилиши учун маълум шартлар топилиши керак, жумладан, имом бўлиши лозим. Шу боис, ийд намозини имом билан адо этмаган киши уни қазо қилиб ўқишдан ожиз ҳисобланади ва унга қазони адо этиш лозим бўлмайди», дейдилар.\nAгар: «Ийд намози зуҳо намозининг ўрнида, шунинг учун ҳам ийд намозидан олдин зуҳо намозини адо этиш макруҳ бўлади. Ийд намози зуҳо намози ўрнида бўлиб, ёлғиз киши зуҳо намозини ўзи адо этишга қодир экан, унга ийд намози ўринга зуҳо намозини адо этиши вожиб бўлиб қолади-ку. Бу худди жума намозини жамоат билан адо этмаган одамга пешин намозини ўқиши лозим бўлганидек гап», дейилса, бунга шундай жавоб берамиз:\n«Тўғри ийд намози зуҳо намози ўрнига ўтади. Бироқ, шартлар топилмай ийд намозини адо этишдан ожиз қолинса, иш аслига қайтади, яъни зуҳо намози адо этилади. Зуҳо намози эса аслида вожиб эмас, балки нафл амал ҳисобланади. Aммо жума намозида шартлар топилмагани туфайли уни адо этишдан ожиз қолинса, жума соқит бўлади ва иш жума вожиб бўлишидан олдинги ҳолга қайтади. Жума фарз бўлмай туриб намозхонга пешин фарз эди, ихтиёрли эмас эди. Бинобарин, жума вожиб бўлмагач, у фарз бўйи қолади».\nИйд намозини ўқимаган одам зуҳо намозини ўқиши мумкин. Бу нафл ўрнида бўлади. Хоҳласа, икки ракат, хоҳласа, тўрт ракат намоз ўқийди ва бу зуҳо намози бўлади. Aфзали тўрт ракат ўқишдир. Чунки Aбдуллоҳ ибн Масъуд розияллоҳу анҳудан шу фатво ривоят қилинади. У киши шундай деган: «Ким ийд намозини адо эта олмаган бўлса, тўрт ракат намоз ўқийди. Биринчи ракатга Aъло сурасини, иккинчи ракатга Шамс сурасини, учинчи ракатга Лайл сурасини ва тўртинчи ракатга Зуҳо сурасини қироат қилади».\nБу ҳақда Набий соллаллоҳу алайҳи васалламдан гўзал ҳушхабар ва катта савоб борлиги ривоят қилинган» (Иқтибос тугади. Таржима озгина эркинроқ қилинди).\nҲанафий мазҳаби уламоларига кўра, ийд намозини махсус шартлари бор намоз бўлиш билан бирга, вожиб намоз ҳисобланади. Шофеъий мазҳабига кўра эса, бу намоз суннат ва уларнинг наздида ҳанафийларда қўйилган айрим шартлар йўқ. Шу боис, шофеъийларга кўра, ҳайит намозини уйда, ёлғиз тартибда ёки оилавий ўқиса бўлади, худди таровеҳ намози каби. Азҳар уламоларининг фатвоси ана шу маънода, яъни шофеъийларга кўра берилган, чунки мисрликларнинг аксари шу мазҳабга амал қилади. Аммо фиқҳда ҳанафий мазҳабига тобе бўлган юртларда бугунгидек вазиятларда ҳайит намози уйларда ҳам ўқилмайди. Бироқ, унинг ўрнига зуҳо намозини ўқиш мумкин. Одатда бизда аёлларнинг уйда ҳайит намози ўқимаслиги ҳам юқоридаги фатвога асосандир.\nҲайит намози ўқилмаса-да, фитр садақаси берилади. Уни арафа ёки ҳайит куни тонгда бериш афзал. Ундан олдин берилса ҳам бўлаверади.\nШуни таъкдилаш ўринлики, бу ҳукм асосий аҳолиси ва ҳукумат раҳбарлари мусулмон бўлган юртларга хос ҳисобланади. Зеро, бундай ўлкаларда Ислом ийд намозлари жамиятнинг пешволари, ҳокимлари назоратида, уларнинг иштирокида, бир сўз билан айтганда, расмий суратда адо этилади. Аммо мусулмонлар озчиликни ташкил қилган, Ислом шиорларига расмий даражада эътибор қаратилмаган, ғайримуслимлар ҳукмрон бўлган юртларда давлат раҳбарининг изни шарт бўлмайди. Чунки ҳукмдорлар мусулмон бўлмагач, Ислом аҳкомларининг адо этилишига эътибор бермайди. Масалан, бугунги Ғарб мамлакатларида истиқомат қиладиган мусулмонлар шундай вазиятда ҳисобланадилар. Шу боис, улар ўзлари кичик-кичик жамоат бўлиб тўпланиб ҳайит намозларини адо этишлари мумкин.\n5 июн 2020, жума 11:05\nОсмоннинг чироқлари ҳақида хабардормисиз?\nАллоҳ таоло сиз ва биз яшаб турган курраи заминни беҳикмат яратмаган. Унда бирор нарса мукаммалик сифатидан йироқда эмас. Хоссатандунё осмонига назар...\n31 май 2020, якшанба 20:44\nИслом суннатларидан бири дуодир. Пайғамбаримиз алайҳиссалом «Дуо ибодатдир», деганлар. Бу борада Аллоҳ таоло ўз каломида:وَقَالَ رَبُّکُمُ ادْعُونِی أ...\n31 май 2020, якшанба 17:05\nПок дил ва муқаддас ният бирла шафоатчимиз бўлмиш, Муҳаммад соллаллоҳу алайҳи васалламнинг ҳадисларини буюк бобомиз Алишер Навоий назмий ифодалар ила...\n31 май 2020, якшанба 16:54\nИМОМ АБУ ЖАЪФАР ТАҲОВИЙ БУЮК МУҲАДИС АЛЛОМА\nТарихдан маълумки, юртимиздан илм-фаннинг турли соҳаларида бўлганидек, диний фанларнинг энг муҳимларидан саналмиш ҳадисшунослик соҳасида ҳам юзл...\n31 май 2020, якшанба 14:16\nНомланиши: Зуҳо намози манбаларда турли номлар билан зикр қилинган бўлиб, кўпроқ “Ишроқ намози”, “Шуруқ намози”, “Аввобийн намози” ва “Чошгоҳ нам...\n22 май 2020, жума 16:04\nCАВОЛ: Бувим 80 ёшдалар. Соғликлари яхши бўлмагани сабабли Рўза тутолмаяптилар. Бувим тутолмаётган кунларига фидя берсалар бўладими? Агар мумкин бўлса...\n22 май 2020, жума 14:59\n400-CАВОЛ: Бугунги кунда бутун дунёда пандемия шароити, юртимизда ҳам карантин эълон қилинган. Мана шундай вазиятда ҳайит намоз ўқиладими? Агар бунга...\n22 май 2020, жума 14:28


ЎзА - ОАВ: Тиббиёт тарихида иккинчи бемор ОИВ инфекциясидан тузалган бўлиши мумкин\n05.03.2019 11:33:38 Чоп этиш версияси\nОАВ: Тиббиёт тарихида иккинчи бемор ОИВ инфекциясидан тузалган бўлиши мумкин\n"New York Times" газетасининг ёзишича, ОИВ (инсонда орттирилган имунодефицит вируси) эпидемияси бошланган вақтдан буён иккинчи бемор вирусдан халос этилган бўлиши мумкин.\nГазета маълумотларига кўра, исми шарифи ошкор этилмаган “лондонлик бемор” дунёда ОИВ вирусидан халос бўлган иккинчи инсон бўлади. Унгача “германиялик бемор” Тимоти Рэй бундан 12 йил муқаддам ана шу касалликдан тузалган эди.\nҚайд этилишича, “лондонлик бемор”нинг донори мутацияга учраган CCR5 номли кишидир. 2016 йилда CCR5дан “лондонлик бемор”га суяк илиги кўчириб ўтказилади. 2017 йилда “лондонлик бемор” ретровирусга қарши дори воситаларни қабул қилишни тўхтатади. Шу тариқа у бир ярим йил даволанмаган бўлган. Сўнгги текширувларда бемор организмида вирус билан зарарланган ҳужайралар топилмади. Бу “лондонлик бемор” ОИВдан буткул тузалган бўлиши мумкин дегани.\nНашрнинг аниқлик киритишича, бу борада тадқиқот олиб борган олимлар ўз ҳисоботларини Nature журналида чоп этиш ниятида. Сиэтлда ретровируслар ва инфекциялар бўйича яқинда бўлиб ўтадиган конференцияда ҳам тадқиқотнинг айрим тафсилотлори тақдим этилади.


«Оқ-тепа»: Айрим футболчиларга жавоб берилди » Ўзбекистон янгиликлари – Zamin.uz\n26-02-2015 | 18:33\nZAMIN.UZ / Спорт / 26 Феврал 2015 года708\nЯнги мавсумга жиддий суратда тайёргарлик кўраётган "Оқ-тепа" эртага навбатдаги назорат учрашувини ўтказади.Рақиб олий лига вакили “Навбаҳор” жамоаси бўлади. Беллашув 11:30да “Оқ-тепа” стадионида старт олади.Айтиш керак, сўнгги кунлардаги машғулотлардан сўнг бир неча футболчиларга жавоб берилди. Хусусан, амалда клуб билан шартномаси бор Нодирбек Тешабоев ва Марат Қудратов янги мавсумни “Оқ-тепа”да ўтказмайди.Улар билан тузилган шартнома бекор қилинди. Қолаверса, кўрикда бўлган Дилмуҳаммад Худойбердиев, Ислом Исмоилов ва Никита Ефременкога ҳам кейинги фаолиятига омад тиланган ҳолда дўстона руҳда хайрлашилди. Бу футболчилар бошқа клубларда ўз омадларини синаб кўришади.Манба: www.uff.uz


Home Page > > Apple смартфонлари Android'лардан қанча олдинда?\nApple смартфонлари Android'лардан қанча олдинда?\nКуни кеча ARM компанияси "Cortex-A76" номли ўзининг энг илғор мобил процессорини тақдим қилди. Мутахассислар эса оз фурсат ичида унинг имкониятларини ўрганиб, баҳолашга улгурдилар. Шу билан бирга, мазкур имтиҳон жараёнларида Android ҳамда Apple смартфонларида ўрнатилган чиплар самарадорлиги ўртасидаги фарқ ҳам баҳоланди. Синовлардан маълум бўлишича, iPhone қурилмалари самарадорликда рақибларидан камида 2 йил олдинда.\nCortex-76 чипсети самарадорликни ўлчайдиган Geekbench бенчмаркида айфонда ўрнатилган америкалик рақибига қараганда анча паст натижани кўрсатган. Бироқ, АRM учун яхши хабар ҳам бор: унинг янги процессори самарадорликда Samsung'нинг энг зўр Exynos 9810 чипсетини "чангда" қолдирган. Шу билан бирга, Cortex-76 процессори бугун кўплаб Android флагманларда ўрнатилаётган Snapdragon 845 чипини самарадорликда ортда қолдирган.\nБир ядрода ишлаш бўйича тўпланган натижалар:\nШунга қарамасдан, Apple A11 чипи билан солиштириб кўрганда, Cortex-76 анча орқада. Анқироғи бу янги Андроид чипнинг самарадорлиги 2016 йилда тақдим қилинган A10 процессориники билан бир хил. Cortex-76 чипсетида ишлайдиган смартфон бозорга чиққунига қадар Apple бозорга A12 процессорида ишлайдиган смартфонни сотувга чиқаришини ҳисобга олсак, Apple устунлиги янада ойдинлашади.\nApple чипсетларининг самарадорлиги «пишиқ-пухта» меъморий ечим билан боғланади. Яъни, улар операцион тизим билан уйғун ҳолда ишлаб чиқарилади. Arm чипсетларида ҳозирча бу жиҳат етишмайди. Apple смартфонларида энг кўп сарф қилинадиган элементлардан бири ҳам бу чиплар ҳисобланади.\nМисол учун, Apple A11 меъморий ечими кўпроқ кучли ноутбуклар ишлайдиган Intel Core i7 чипиникига ўхшаб кетади — қисмларнинг жойлашуви тартибли ҳамда маълумотни ишлаш сиғими ҳажмдор. Уларнинг ишлаш ечими персонал компьютерларникидан олинган. Бундай меъморий жиҳат илк маротаба A7 чипида қўлланилган эди. Apple аслида кучли процессор ишлаб чиқаришда Intel компаниясини ҳам ортда қолдиради: 3-4-ваттли A11 тезкорликда ҳаттоки 28 Вт ток кучланишида ишлайдиган ва илғор ноутукларга ўрнатилган i5 7267U чипидан ҳам пешқадам.\nҲар жиҳатдан олиб қараганда, яққол кўриниб турибдики, Apple смартфон ва бошқа гаджетлари учун зарур микросхемаларини ишлаб чиқариб, аппарат ҳамда дастурий таъминот ўртасида мустаҳкам боғлиқлик ярата олган. Шу туфайли ҳам самарадорлиги ўта юқори гаджетлар ҳақида гап кетганида биринчи бўлиб Apple хаёлимизга келади. Агар сизга самарадорликда рақиблардан бир неча йил олдинда бўлган смартфон керак бўлса, унда ҳеч иккиланмай iPhone X харид қилишни маслаҳат берамиз.\nКўрилганлар сони: 2593


iPhone X тезкорликда янги андроидга мағлуб бўлди - Terabayt.Uz\niPhone X тезкорликда янги андроидга мағлуб бўлди\niPhone X бир муддат аввал самарадорликда жаҳоннинг барча гаджетларини осонлик билан ортда қолдирган эди. Бироқ, тезкор ишлашда унга муносиб номзод пайдо бўлган кўринади.\nЯнги iPhone X'да самарали ишлаш учун барча муҳим жиҳат бор. У ўз туркумида етакчи смартфон. Ҳатто нозиктаъб экспертлар ҳам унинг дизайнини маъқуллаб чиқдилар. "Юбилей" iPhone'идаги OLED-экранни эса жаҳоннинг энг яхши дисплейи сифатида эътироф этишди. Дастурий таъминоит ҳам, аппарат таъминоти ҳам девайсда юқори. Benchmarket-тестларининг аксарият имтиҳонлари натижаларига кўра, янги A11 Bionic процессори ниҳоятда илғор. Бу чипнинг имкониятларини Apple фойдаланувчилари яхши билишади. Бироқ, смартфоннинг нозик нуқтаси бор -- операцион тизим.\nБир қарашда, iOS 11 — ўта пишиқ-пухта операцион тизим сифатида таассурот қолдиради. Унда кўплаб янгиликлар, тизимни такомиллаштириш бўйича инновациялар мунтазам жорий қилинади. iPhone X учун ишлаб чиқарилган тизим эса янада кучли. Бироқ, смартфоннинг тезкор хотираси унинг операцион тизимига самарали ишлаши учун тўсиқдир. Компания бу борадаги камчиликларни билади ва айни пайтда буни бартараф қилиш устида бош қотирмоқда.\nАксарият смартфон фойдаланувчилари бу ҳақида эшитмаган бўлишлари ёки айфоннинг тезкорлигига шубҳа қилмаган бўлишлари мумкин. Боиси, Apple операцион тизим ва процессорни ўзаро мақбуллаштиришда доимо олдинда бўлган. Шу вақтга қадар флагман Android-смартфонлар устидан ғолиб келган iPhone X яқинда тақдим қилинган OnePlus 5T'га мағлуб бўлди.\nOnePlus 5T ҳозирча энг тезкор ишлайдиган смартфон бўлиб турибди. Бу бекорга эмас. Компаниянинг OnePlus 5 смартфони андроидлар орасида энг тезкор ва самарали девайс бўлиб келаётган эди. Яъни, компания самарали мобил тизим яратишда тажрибали. OnePlus 5T'нинг имкониятларини қуйидаги видеороликда ҳам кўриш мумкин.\nYouTube'нинг AllApplePro каналида OnePlus 5T ҳамда iPhone X қанчалар тезкор экани таққослаб кўрилган. Имтиҳонда икки флагман мобил иловаларни очишда, графикага бой ўйинларни ишга туширишда, ижтимоий тармоқларни очишда, савдо сайтларини ишга туширишда, видео контентга эга тармоқларни очишда куч синашдилар. Apple смартфони iOS 11, 5T эса 2016 йилга мансуб Android Nougat операцион тизими бошқарувида фаолият кўрсатади.\nБиринчи давра беллашувларида iPhone X озгина пешқадам бўлган бўлди. OnePlus смартфонига оғир иловаларни очиш учун 4:05 дақиқа вақт керак бўлган бўлса, iPhone X бу вазифани 3:23 дақиқада амалга оширди.\nБироқ, иккинчи давра баҳсларида смартфон барча иловаларни янгидан юклаб олиши керак бўлди. OnePlus 5T эса бу иловаларнинг барчасини тезкор хотирасида сақлаб қўйган эди. Айтиш керакки, OnePlus 5T'даги 8 ГБ, iPhone X'да 3 ГБ хотира мавжуд. Бунда OnePlus 5T иловани 30 сонияда очган бўлса, iPhone X'га бунинг учун 1:05 дақиқа керак бўлди.\nЯъни, кўриниб турибдики, синтез тестлари натижалари аслида смартфоннинг тезкор ишлаши учун асос эмас ва реал синовда иловаларнинг чаққонлик билан очилиши мисолида биз бунга гувоҳ бўлдик.\nБироқ, ўйинларни очишда Apple қурилмаси устун экани диққатга сазовор. Бу Apple'нинг флагманида шахсий видеокарта тизими ўрнатилгани ҳисобига.\n#OnePlus 5T #Apple iPhone X


3 февраль, соат 16.00 да Наманган аэропорти очилган, Фарғонаники ёпиқ эди\n27 июн 2022, Тошкент вақти: 13:00\nУнинг айтишича, "Андижон ва Фарғона аэропортлари учиш-қўниш йўли қордан тозаланаётгани сабабли ёпиқ".\nАндижон ва Термиз аэропортлари билан боғланиб бўлмади. Лекин Термиз аэропортидаги вазиятни шу шаҳардаги таксопарк ходими айтган гапдан тасаввур қилиш мумкин.\nОб-ҳаво давлат чегарасини тан олмайди\nҚор қалин ёққани оқибатида Афғонистон, Қирғизистон ва Тожикистоннинг айрим минтақаларига камида 15 одам нобуд бўлди. Бу ҳақда Ўзбекистондан маълумот йўқ.\nТожикистоннинг Душанбе, Кўлоб ва Қўрғон-Тепа шаҳарларидаги аэропортлар ёпилди.\nТожикистоннинг айрим ҳудудларига бир неча соат ичида 80 сантиметргача қалинликда қор ёққани айтилмоқда.\nТожикистонда болалар боғчалари, мактаблар ва олийгоҳлар 10 февралгача ёпилди.\nҚирғизистонда беш киши қор кўчкиси остида қолиб нобуд бўлди. Ўш аэропорти 2 февраль куни ишламади. Жалолобод шаҳри аэропорти ёпилди.\nАфтидан, бульдозерчи 2 февралгача бўлган маълумот билан ўртоқлашди.\nЧунки наманганлик бир манбанинг айтишича, довон 2 февраль куни очиқ эди (“Ўғлим кеча Қашқадарёга кетди”) лекин 3 февраль куни ёпиқ эди (“Тошкентга кетаётган дўстим қайтиб келди”).\nФавқулодда вазиятлар вазирлиги навбатчиси маҳаллий вақт билан соат 17.50 да “Қамчиқ довони очиқ”, деди.


Оила тарбия маскани\nОила аъзолари орасидаги муносабатлар яхши бўлиши керак\nТартиб ва интизом бўлган жойдагина қонун-қоида амал қилади. Тартиб бўлмаган жойда иш ҳам юрмайди, ривожланиш ҳам бўлмайди. Оилада тинчлик-хотиржамликнинг бўлиши, оила аъзолари орасида меҳр-оқибатнинг мавжудлиги, ота-она ва фарзандларнинг ўзаро самимий муносбаталари бу кичкина жамият деб номланган оиланинг ички-тартиб қоидалари ҳисобланади. Бизнинг оиламиз катта оролдаги танҳо оила эмас, балки ака-укаларимиз, опа-сингилларимиз, амаки-тоғаларимиз, амма-холаларимиз, биз билан яқин борди-келдиси бўлган дўсту ёр, қўни-қўшниларнинг оилалари орасида эканини эсимиздан чиқармайлик.\nЯнги ишга кирган ходимга ҳам аввал бошида керакли шарт-шароитини яратиб бериб, ички тартиб-қоидалар билан таништириб ундан кейин иш талаб қилинади. Оилада ҳам худди шундай бўлиши керак эмасми? Оиламизда тартиб ўрнатганмиз, болаларим айтганларимни қилади, тўғри йўлда олиб кетяпман деймиз-у жойи келганда фарзандларимизнинг қилиб қўйган ишларини кўриб ёқамизни ушлаб қоламиз. Йўқ, бу менинг фарзандим эмас, бу унинг иши эмас, буни бошқа биров қилган, уни мажбурлаган….. Кошки бу важларнинг энди фойдаси бўлса?\nОта-онага хизмат қилиб, уларнинг розиликларини олиш бутун бир бошли оила, қариндош-уруғ, ҳатто қўни-қўшни, ёру дўстлар жамоасини ўз ичига оладиган комплекс хизматлар мажмуаси десак муболаға бўлмайди. Чунки оят ва ҳадислардан шу нарса маълум бўлмоқдаки, бу борадаги илк қадам оилада бевосита ота-онадан бошланса-да, у бориб-бориб ака-укалар, амаки-тоғалар, ота-онанинг ёру дўстларига бўлган муносабаталарни ҳам ўз ичига олмоқда.\nИкки ё уч ёки ундан кўп фарзандли оилаларда, кейинчалик уларнинг ҳар бири оила қуриб бола-чақали бўлгандан кейинги бир бутун катта оилани кўз олдингизга келтиринг. Бу кичкина жамият гарчи ҳаммаси бир ота ва онадан кўпайган бўлса-да, турли характердаги ҳар хил салоҳиятдаги катта-ю кичик одамларни ўз қарамоғига олади. Мана шу кичкина кишилик жамиятида ҳеч кимнинг кўнглини оғритмасдан, имкон қадар ҳамма билан яхши муносабат ўрнатган ҳолда ота-онанинг хизматини қилиб, розиликларини топиш лозим бўлади. Камчилик ва хатолар ҳаммада ҳам бўлади. Айниқса бу болаларда кўп учрайди. Зотан инсон қусурлардан холи эмас.\nОила аъзолари орасидаги, айниқса ота-она ва фарзандлар ўртасидаги муомаланинг яхши бўлишлиги, энг аввало, уларнинг баъзи қусур ва камчиликларига кўз юмишликка боғлиқдир.\nАгар оила аъзолари ҳисобланган фарзандларнинг бирортасида ёмонроқ одати бўлса, буни унга чиройли қилиб, юмшоқлик билан тушунтириш лозим. Бу чиройли сўзни мисоллар ёки ибратли ҳикоялар билан тушунтирилса янада яхши бўлади. Бу жараёндаги, яъни оила аъзоларига тарбия беришдаги энг муҳим жиҳат, сўздан бошқа ортиқча ҳаракатларга эҳтиёж қолдирмасликдан иборатдир. Демак, айтилиши билан хато ва камчиликлар бартараф этиладиган бўлса, ортиқча гап-сўзларга ўрин қолмайди ва бу тарбиянинг яхши таъсиридан дарак беради.\nОта-она томонидан буюрилган ишлар фарзанд томонидан қаршилик билан қабул қилинса, ижроси кечиктирилса ёки бажарилмайдиган бўлса, бундай буйруқларни бергандан кўра бермаслик маъқул, дейилган тарбия китобларимизда. Чунки айнан мана шу зарурат болани ота-онанинг амрига исён қилиб, Аллоҳнинг азобига гирифтор бўлиб қолмаслиги учун ҳам керакдир. Зеро ҳадиси шарифда:\n“Фарзандининг итоатига ёрдам берган отага, Аллоҳ раҳмат қилади”, деб марҳамат қилинган. (Саҳовий, “Мақосидул-Ҳасана”, 516)\nБу ҳадиси шарифда фарзанди қарши чиқиб осий бўлиб қолишига сабаб бўладиган буйруқни бермаган ота назарда тутилган. Бу аслида ҳар бир ота-она учун энг муҳим ва керак бўладиган кўрсатма ҳисобланади. Чунки бола то ақлини таниб, оқ-қорани ажратиб, савобу гуноҳ нималигини яхши билиб олгунича қанчадан қанча қовун пишиғи ўтиши лозим бўлади. Ҳатто бола катта бўлиб, ҳаётда ўз ўрнини топиб кетганда ҳам ота-она айнан шу масалада жуда эҳтиёткор бўлса, фақат яхши бўлади.\nТарбия китобларимизда устознинг даражаси отаникидек улуғлиги айтиб ўтилади. Бу бежизга эмас. Чунки устоз инсоннинг маънавий тарбияси билан шуғулланиб, уни комил инсон бўлиб етишига асосий эътиборини қаратади. Шунинг учунг ҳам уларнинг таълим-тарбия бериш усулларида, аввало, устознинг ўзи чиройли одоб эгаси бўлишлиги, кейин оғир-вазминлик, сабр-тоқатлик, чидамлилик каби қобилиятларга эга бўлиш энг биринчи талаблардан ҳисобланган. Ислом оламининг буюк шайхлари ҳаёти ҳақидаги тарихий манбаларда ёзилишича, илм даргоҳларида таълим олаётган айрим шогирдларда кузатилган камчилик ёки нуқсонни талабага айтиш учун устози йиллаб, ҳатто, айримлари қирқ йил кутганлари баён этилган. Бу нима дегани? Инсон хато ва камчиликдан холи бўлмаганидек, шу нуқсонларини бирданига қабул қилиб, уни бартараф этишга ҳам лойиқ эмас дегани. Инсонга ўз хатосини то ўзи ақл-идроки билан тушуниб етиши учун унга йиллар керак бўлади. Баъзида эса шу камчилигини унга айтиш учун зарур ва қулай фурсатни топиш учун ҳам ота-оналарга кунлар, балки ойлар керак бўлар. Шунинг учун фарзанд тарбиясида, айниқса, ота-оналарнинг уларга нисбатан муносабатларида тарбиянинг мана шунга ўхшаш нозик жиҳатларини эсларидан чиқармасликлари айни муддао бўлади.\nҲикмат. Абу Лайс Самарқндийнинг “Танбеҳул ғофилийн” асарида аллома Фузайл бин Ийёс раҳматуллоҳи алайҳнинг қуйидаги хулосалари ифода этилган:\n“Шу ишларни қилган одам мутлақо мурувват ва фазилат соҳиби бўлади: ота-онасига яхшилик қиладиган, қариндошларини зиёрат этадиган, дин биродарларига илтифот ва ҳурмат кўрсатадиган, аҳли аёли, болалари ва хизматчиси билан яхши муомалада бўлиб, ҳаёт кечирадиган, динини муҳфаза қиладиган, молини шариат буюрган тарзда ҳалол сақлаб, ортиғини эҳсон қиладиган, тилини тийган, кўзлари уйига, ибодатга қаратилган тарзда ҳаёт кечирадиган, беҳуда ишлар ва кераксиз одамлардан узоқда юрган.”\nТарбия китобларимизда, болалар етти ёшигача оиланинг райҳонлари экани, уларни мазза қилиб ҳидлаш мумкинлиги, етти ёшдан ўн тўрт ёшгача ота-онанинг хизматчиси экани, кейин эса ё душманингиз ёки дўстингиз бўлади, деб айтилган.\nЎқиган-билганларимиздан шу нарса маълум бўлмоқдаки, бирорта кишига, шу жумладан, ўз фарзандига ҳам бир нарсани ўргатишда тарбияни шуни қилгин, буни бажармагин каби кескин буйруқ ва мажбурлаш тарзида бермаслик керак экан. Ҳар қандай тарбия жараёнида чиройли ўрнак кўрсатиш энг яхши натижа бериши тажрибалардан билинмоқда.\nШундан келиб чиқиб, ота-оналар ҳам яхши ва хайрли ишларни фақат тушунтиравермасдан, насиҳатларини амалда ўзлари бажариб кўрсатиб турсалар, яхши ўрнак бўлади.\n"Ота – онага хизмат қилиш\n2494 марта ўқилди\nДругие материалы в этой категории: « Расулимиз исми энг кўп қўйилаётган исмлар учталигига кирди\tСпиртли ичимликлар саратон касаллигини чақиради »


Озодбек Назарбеков вазир сифатида жамоага таништирилди – Газета.uz\nФото: Фото: Маданият вазирлиги ахборот хизмати\nМаданият вазирлигида Озодбек Назарбеков янги лавозимда жамоага таништирилди. Тадбирда бош вазир Абдулла Арипов ҳамда собиқ вазир, айни пайтда сенатор Бахтиёр Сайфуллаев ҳам иштирок этди.\n27 январ 2020, 16:19 Сиёсат\n27 январь куни Ўзбекистон маданият вазири Озодбек Назарбеков ҳукумат раҳбари Абдулла Арипов томонидан вазирлик ходимларига таништирилди, деб хабар бермоқда Маданият вазирлиги ахборот хизмати.\nЯнги вазирни қутлаб, аввал Маданият вазирлигини бошқарган, айни пайтда Сенатнинг Ёшлар, маданият ва спорт масалалари бўйича қўмита раиси этиб тайинланган, сенатор Бахтиёр Сайфуллаев ҳам нутқ сўзлаган.\n«Вазир Озодбек Назарбеков барчага миннатдорчилик билдирган ҳолда, устози Бахтиёр Сайфуллаевни яна бир карра қутлаб, уларнинг тажриба ва маслаҳатларига таянишини билдирди. Шунингдек, вазирлик жамоасига ўз ишончларини айтиб, соҳа ривожи учун камарбаста бўлишларини тилаб қолди», — дейилади хабарда.\nЭслатиб ўтамиз, бош вазир Абдулла Арипов томонидан тақдим этилган ҳукуматнинг янги таркибида фақат Маданият ва Транспорт вазирликларида ўзгариш юз берганди. Депутатларнинг 138 нафари (умумий 150 нафар) Озодбек Назарбеков номзодини маданият вазири лавозимига лойиқ, деб топишган. Бунга қадар у вазирнинг биринчи ўринбосари лавозимида ишлаган.


Ўзбекистонда 4 ойда қанча оила бузилгани маълум бўлди | Qalampir.uz\nЎзбекистонда 4 ойда қанча оила бузилгани маълум бўлди\nЖамият\t04 Июнь 21:24 59897\nИжтимоий ҳаётдаги энг долзарб муаммолардан бири бу оилалардаги ажримлардир. Жорий йилнинг январь-апрель ойларида Ўзбекистонда 12 806 та оилавий ажрим қайд этилган. Бу ҳақда Бугун, 4 июнь куни Маҳалла ва оилани қўллаб қувватлаш вазирлиги бошқарма бошлиғи Мукаррам Нурматова матбуот анжуманида маълум қилди.\nМукаррам Нурматованинг айтишича, оилалардаги ажримлар оқибатида 20 мингдан кўпроқ бола бугунги кунда тирик етимга айланганини айтиб, айрим статистик маълумотларга ҳам тўхталиб ўтди.\n“Ҳозирги кунга қадар 30 ёшгача бўлганлар ўртасидаги ажримлар сони 3674 тани ташкил этмоқда. Бу бизни ёшлар билан янада кўпроқ ишлашга ундайдиган рақамлардир. Оилавий ажралишларнинг энг кўпи оила қурилганидан кейинги биринчи уч йилликда содир бўлмоқда. Мазкур ҳолат умумий ажралишларнинг 25 фоизини ташкил этади”, дейди Мукаррам Нурматова.\nБошқарма бошлиғи сўзида давом этаркан бугунги кундаги ажримларга олиб келаётган омилларга ва мана шу омиллар билан боғлиқ фоизларга ҳам тўхталди.\nКузатишларга кўра, оилалардаги ажримларнинг:\n● 48,4 фоизи эр-хотин ўртасидаги жанжаллар;\n● 17,4 фоизи оилага учинчи шахснинг (қайнона, қайнота ёки бошқа қариндошларнинг) аралашуви;\n● 11 фоиздан ошиқроғи ёшларнинг оила қуришга тайёр эмаслиги;\n● 6,3 фоизи моддий етишмовчилик, турмуш ўртоғининг ишсизлиги;\n● 5,3 фоизи бепуштлик;\n● 5,5 фоизи томонлардан бирининг ичкиликка, гиёҳвандликка ружу қўйиши;\n● 3,5 фоизи ички ва ташқи миграция натижасида юзага келмоқда.\nМаълумот ўрнида, Ўзбекистон Республикаси Давлат статистика қўмитаси томонидан эълон қилинган маълумотларга қараганда, мамлакатда 2020 йил давомида ФҲДЁ органларида 28,2 мингта ажрим ҳолатлари қайд этилган. Бу кўрсаткич 2019 йилнинг мос даври билан солиштирилганда 3,2 мингтага кам.\n30 Ноябрь 10:55 50576


Максим Шацких «Навбаҳор»да ўйнайди?! » Скачать музыку бесплатно новинки музыки 2016-2017\nМаксим Шацких «Навбаҳор»да ўйнайди?!\nКомментариев: 0 Просмотров: 298 Дата: 24-01-2016, 00:20 Яқинда "Шўртан" жамоасига бош мураббий этиб тайинланган Александр Волков афтидан Ғузорни тарк этган. Маълум бўлишича, Волков Наманганга жисмоний тайёргарлик бўйича мураббий бўлиб қайтяпти."Лочинлар"нинг бугунги назорат учрашуви пайтида мухлислар майдон ташқарисида Максим Шацкихни кўришган. Томонлар келишувга эришса, кичик Шацких ҳам Наманганда тўп суради.


Осиё ўйинлари. Яна бир кумуш ва...\n20.08.2018 17:09 0 1455\nXVIII ёзги Осиё ўйинларида Ўзбекистон ҳисобига яна бир кумуш ва бронза медали қўшилди.\nТаэквондо мусобақасининг -58 кг вазн тоифасидаги жангларида Ниёз Пўлатов финалга қадар етиб борди ва ҳал қилувчи баҳсда жанубий кореялик Ким Тайхунга имкониятни бой бериб қўйди. У кумуш медаль соҳиби бўлди.\nБироз аввалроқ -67 кг вазн тоифасида Нигора Турсунқулова ярим финалгача етиб бориб, бронза медалини қўлга киритди.\nЎзбекистон айни вақтда 6та медаль умумий рейтингда еттинчи ўринда бормоқда.\nОсиё ўйинлари таэквондо Ниёз Пўлатов


Biznes, Ishtiyoq-qiziquv, Psixologiya\nМетки: 30 000 SUM\nHammuallif: Sharon Lechter\nTarjimon: Mirafzal Mirfayziyev\nNashr yili: 2010\nISBN raqami: 978-9943-18-059-08\nМенинг икки отам бўлган бири бой иккинчиси камбағал. Биринчи отам юқори мацлумотли зиёли фалсафа фанлари доктори унвонига эга 2 йилда 4 йиллик коллежни тугатган. Кейин Стенфорд университети Чикаго университет ива Шимолий Ғарбий университетларда билимини оширган. Ҳар доим стипендия олган. Иккинчи отамни билими анча саёз эди.\nИкала отам ҳам мансаб поғоналаридан юқорилаб керакли ютуқларга эришган уларни охиригача меҳнат қилишган. Икковининг ҳам даромадлари етарли эди.\nЛекин биринчиси Гавайядаги энг бой одамлардан бўлди иккинчиси кўпинча молиявий тангликка дучор бўларди. Биринчиси вафотидан сўнг оиласига бир неча ўн миллион доллар хайрия муассалараи ва ўзининг черковини қолдирди. Иккинчиси эса тўлаш керак бўлган қарздорлик чекларини қолдирди.\nИкала отам ҳам кучли иродали бошқаларга тацсирини ўтказадиганлардан эди. Иккови ҳам маслаҳат берарди, лекин ҳар-хил. Иккови билимга таянарди. Лекин ўқишнинг ҳар хил йўналишини тавсия қиларди. Агарда менинг бита отам бўлганида мен унинг маслаҳатларини қабул қилган ёки рад этган бўлардим. Икки отам бўлгани сабабли менга иккк бир-бирига зид бўлган нуқтаи назар тавсия қилинарди бири бой отамнинг нуқтаи назари иккинчиси камбағалники. У ёки бу нуқтаи назарни қабул қилиш ўрнига мен олдин ўйлардим икки нуқтаи назарни солиштирдим. Сўнгра танлардим. Муаммо шунда эдики бой отам ҳали бойиб кетмаган камбағал отам ҳали камбағаллашиб кетмаган. Икоовлари ҳам ишларини энди бошлашган оила ва куя муаммоларини ҳал қилишга киришишган эди. Лекин пул масаласида уларнинг нуқтаи назари қарама қарши эди.\nҲар ким ўз фарзандига билганича таълим-тарбия беради. Бу борада ҳамманинг ўз қараши бор. Аммо келажак кимнинг йўли тўғрироқ эканини, албатта, кўрсатади… Мазкур китобда бой ва камбағал тоифадаги оталарнинг фикр-мулоҳазаларини, бу хусусдаги тамойилларини келтирар эканмиз, сиз азизларда солиштириш имкони мавжуд бўлади. Хулосани ўзингиз чиқаринг. Китоб сизга манзур бўлади ва ёрдам беради, деган умиддамиз.